Kesan kemalangan ganggu prestasi Woods di Terbuka British

ST ANDREWS, 15 Julai- Tiger Woods mengharungi permulaan Terbuka British yang agak hambar selepas juara tiga kali itu mencatat enam atas par 78 sekali gus peluang untuk mara ke pusingan seterusnya dilihat tipis.Woods tampil buat pertama kali di Terbuka British sejak tahun 2019, kejohanan yang menyaksikan dia menjulang Claret Jug sebanyak dua kali amat dinantikan peminat.Namun, juara major 15 kali itu bermula dengan double-bogey di lubang pertama selepas pukulan lemahnya itu menemui air kemudian mengganggu prestasi Woods di lubang-lubang berikutnya."Ia hari yang panjang. Ini antara kejohanan yang paling dinantikan, cuma saya tidak melakukannya dengan baik," kata Woods.Woods kini ketinggalan 14 pukulan di belakang pendahulu, Cameron Young selepas pusingan pertama. Hanya 70 pemain teratas akan melepasi had kelayakan ke dua pusingan terakhir.Terdahulu, Woods terlibat kemalangan kereta pada Februari yang menyebabkan kaki kanannya terpaksa dibedah sekali gus menyebabkan dia tidak menyertai kejohanan itu pada tahun lalu.Kesan daripada kemalangan itu menyaksikan Woods berjalan terhincut-hincut di lapangan dalam pusingan yang memakan masa lebih enam jam akibat permainan perlahan.- AFP


Omanyala peroleh visa saat akhir

NAIROBI, 15 Julai- Lelaki terpantas Afrika, Ferdinand Omanyala akhirnya memperoleh visa saat akhir untuk ke Amerika Syarikat bagi menyertai Kejohanan Olahraga Dunia walaupun dia perlu memulakan perlumbaan acara pecut 100 meter hanya beberapa jam selepas tiba.

Antara atlet Afrika yang turut berhadapan masalah visa adalah pelari 400 meter Jamaica, Gregory Prince dan pelari pecut Gift Leotlel.Penganjur kejohanan, Oregon22 dan World Athletics, berkata mereka sedang berusaha untuk membuat susulan permohonan visa dan majoritinya telah berjaya diselesaikan."Kami terus membuat susulan dengan isu visa tertunggak itu," kata mereka dalam satu kenyataan, sambil menyatakan bahawa perjalanan antarabangsa menjadi lebih mencabar akibat pandemik COVID-19.

Pusingan awal acara 100 meter lelaki bermula hari ini di Eugene.Omanyala,lelaki ketiga terpantas di dunia musim ini akan berehat beberapa jam sahaja selepas ketibaan sebelum berlari.“Dia akan mempunyai beberapa jam untuk berehat sebelum beraksi dalam saringan 100m, dan diharapkan layak ke separuh akhir dan perlumbaan akhir,” kata jurulatih Omanyala, Duncan Ayiemba kepada AFP.Pasukan Kenya sepatutnya berlepas ke Amerika Syarikat dalam dua kumpulan pada hari Isnin dan Selasa, tetapi Omanyala adalah salah seorang daripada beberapa ahli yang tidak menerima visa tepat pada masanya. -AFP


76 sukan baharu akan ditambah ke dalam Akta 576

(Timbalan Menteri KBS, Datuk Seri Ti Lian Ker bersama Timbalan Menteri Kewangan 1, Datuk Mohd Shahar Abdullahdalam majlis penyerahan jalur gemilang kepada Pasukan GBX di Putrajaya)

PUTRAJAYA, 15 Julai- Kementerian Belia dan Sukan (KBS) dalam fasa untuk menambah 76 jenis sukan baharu ke dalam Akta Pembangunan Sukan 1997 (Akta 576), menjelang akhir tahun ini.Jelas Timbalan Menterinya, Datuk Seri Ti Lian Ker, jika pindaan berkenaan dimuktamadkan, Akta 576 akan mempunyai sebanyak 127 sukan berbanding 51 jenis sukan ketika ini.Jelasnya, pindaan terhadap akta berkenaan telah dibuat sebanyak dua kali pada tahun 2000 dan 2004 dengan memasukkan beberapa jenis sukan.Malah, kelulusan pindaan ini akan dibuat oleh Pesuruhjaya Sukan (PJS) dan tidak perlu dibentangkan di dalam parlimen.Antara jenis sukan yang baharu yang akan dipindah adalah e-sukan dan sukan tarian.

(Timbalan Menteri KBS, Datuk Seri Ti Lian)

Pindaan ini dibuat bagi memastikan sukan-sukan berkenaan lebih teratur dari segi pengurusan dan pentadbiran serta tiada lagi sukan yang dianaktirikan."Apabila pindaan ini muktamad, terdapat 127 jenis sukan yang termasuk di dalam Akta 576. Ini termasuklah e-sukan,"Dan proses ini hanya melibatkan libat urus perundangan dan Pesuruhjaya Sukan, maka tidak perlu dibentangkan ke parlimen," katanya selepas majlis penyerahan jalur gemilang kepada Pasukan GBX di Putrajaya.Pasukan GBX yang akan mewakili negara di FIFe Club World Cup, Copenhagen Denmark pada 20 Julai ini.Pada majlis berkenaan, Timbalan Menteri Kewangan 1, Datuk Mohd Shahar Abdullah turut menyerahkan sumbangan berjumlah RM30,000 kepada pasukan berkenaan.


35 negara sertai Piala Triatlon Asia 2022

(Menteri Belia dan Sukan, Datuk Seri Ahmad Faizal Azumu merasmikan Kejohanan Piala Triatlon Asia (ATC 2022) di Putrajaya)

PUTRAJAYA, 15 Julai- Kejohanan Piala Triatlon Asia (ATC 2022) di Silverlake Village Outlet Batu Gajah, Perak November depan dijangka dapat menarik penyertaan seribu peserta dari 35 buah negara.Ini kali pertama Malaysia diberi peluang menjadi tuan rumah ATC selepas kali terakhir dianjurkan di Sabah lebih 40 tahun lalu.ATC 2022 yang dijadual pada 18 hingga 20 November depan bakal menyajikan persaingan lebih menarik kerana ia menjadi medan penentu gelaran juara keseluruhan Asia daripada enam siri tahun ini."Asia Thriahtlon Cup ini melibatkan pengelibatan daripada 35 negara, yang mana kesemua atlet akan bersaing,"Dan penganjuran di Ipoh merupakan peluang terakhir mereka mendapatkan mata sebelum dinobatkan sebagai Juara Asia," katanya ketika majlis perasmian ATC 2022 di Putrajaya.

(Penganjur ATC 2022, Dr. Khoo Peng Chuan)

Majlis pelancarannya dirasmikan oleh Menteri Belia dan Sukan, Datuk Seri Ahmad Faizal Azumu.Sebanyak enam kategori dipertandingkan antaranya acara lelaki dan wanita elit, selain kategori peringkat umur.


1,500 peserta akan sertai Festival Pencak Silat Sedunia Ke 19 di Ayer Keroh

TANGGA BATU, 14 Julai - Seramai 1,500 peserta dari 34 negara dijangka menyertai Festival Pencak Silat Sedunia Ke 19 pada 21 hingga 31 Julai ini di Dewan Besar, Pusat Dagangan Antarabangsa Melaka (MITC), Ayer Keroh. Pengerusi bersama festival berkenaan, Datuk Seri Ab Rauf Yusoh berkata, persiapan untuk festival ini juga sedang giat dijalankan di MITC bagi memastikan ia berjalan lancar.

(Datuk Seri Ab Rauf Yusoh ketika ditemui pemberita)

"Ia akan berlangsung dari 21 hingga 31 Julai di Melaka dan pelbagai dialog, forum mengenai perbincangan mengenai seni silat di dunia ini, dan akan dihadiri 34 negara menyertai silat sedunia di Melaka di MITC. Jadi kita melihat bahawa perkembangan dunia seni pertahankan diri ini telah diberikan kepercayaan oleh pesilat-pesilat dunia kepada Melaka dan saya lihat bahawa ini juga akan menjadi satu daya tarikan baharu sepanjang tempoh kejohanan ini berlangsung dan kita boleh menontonnya," kata Ab Rauf. Beliau berkata demikian ketika mengiringi Yang Dipertua Negeri Melaka, Tun Dr Mohd Ali Mohd Rustam ke kilang berkenaan di sini.


Optimis sasar 35 pingat emas pada temasya Sukan Universiti Asean

PUTRAJAYA, 14 Julai - Ketua Kontinjen Malaysia ke Sukan Universiti Asean (AUG) Profesor Dr Mohd Fo'ad Sakdan, yakin sasaran 35 pingat emas dapat dicapai pada temasya yang akan berlangsung di Ubon Ratchathani, Thailand pada 26 Julai hingga 6 Ogos depan.Ini memandangkan pada temasya sukan itu nanti kontinjen negara bakal diperkuatkan dengan kehadiran 43 atlet yang beraksi di Sukan SEA 2021 Vietnam, baru-baru ini.Menurut Dr Mohd Fo'ad, pada edisi kali ini seramai 275 atlet akan menyertai 19 acara yang dipertandingkan dengan sukan renang menjadi 'lubuk' pingat emas.

(Dr Mohd Fo'ad ditemui pemberita ketika majlis penyerahan Jalur Gemilangoleh Menteri Pengajian Tinggi, Datuk Seri Dr Noraini di sini)

"Kita telah memperincikan setiap atlet yang kita pilih ini dan kita membuat perbandingan pencapaian semasa dan juga perbandingan dengan atlet-atlet yang akan menyertai. Sebab kita telah mendapat senario-senario daripada universiti yang lain dan kita membuat perbandingan pencapaian atlet berkenaan sebab tu kita menetapkan sasaran 35 tu kita yakin akan tercapai," kata Dr Mohd Fo'ad di sini.Jelasnya, kesemua atlet telah pun menjalani persiapan sejak bulan Februari lepas bagi menghadapi temasya sukan ini.


Raheem Sterling sertai skuad The Blues

LONDON, 14 Julai- Raheem Sterling menjadi pemain pertama ditandatangani kelab Chelsea sejak konsortium diketuai Todd Boehly membeli kelab berkenaan, menamatkan tujuh tahun yang berjaya di Manchester City semalam.Penyerang berusia 27 tahun itu menandatangani kontrak lima tahun dengan nilai dilaporkan £50 juta (RM263.61 juta)."Bintang England, Raheem Sterling menyertai Chelsea dari Manchester City menerusi kontrak lima tahun," kata Chelsea dalam satu kenyataan.Sterling sebelum itu memuat naik mesej selamat tinggal di media sosial sambil menyatakan dia meninggalkan City sebagai "lelaki" selepas tiba dari Liverpool ketika berusia 20 tahun.Bagaimanapun selepas perpindahannya disahkan, Sterling yang kini bersama Chelsea pada pra musim di Amerika Syarikat menukar perhatiannya untuk mencapai sesuatu di bawah kendalian Thomas Tuchel."Jelas banyak yang sudah saya kecapi dalam karier saya setakat ini, tapi masih banyak untuk dicapai dan saya tidak sabar untuk melakukannya bersama jersi Chelsea, di bawah kendalian Thomas," kata Sterling."London ialah rumah saya dan di mana semuanya bermula di sini dan sesuatu yang menakjubkan kini saya ada peluang bermain di depan kawan dan keluarga pada setiap minggu di Stamford Bridge."

(Bintang England, Raheem Sterling sah memperkuat pasukan Chelsea untuk musim akan datang)

Sterling yang meraih 77 kaps bersama England menang empat gelaran Liga Perdana daripada sembilan trofi dimenanginya sejak menyertai City dari Liverpool pada 2015.Bergelar pemain utama pada tahun-tahun awal kendalian Pep Guardiola di City, Sterling meledak 131 gol dalam 337 penampilan bersama juara England itu.Bagaimanapun, posisinya dalam kesebelasan utama di City semakin terancam daripada pembelian Jack Grealish dengan rekod Liga Perdana £100 juta tahun lalu ditambah dengan kemunculan Phil Foden dari akademi kelab itu.Sterling dilaporkan akan tiba di Stamford Bridge untuk musim baharu bersama pemain pertahanan Napoli, Kalidou Koulibaly.The Telegraph melaporkan perjanjian £34 juta pound telah dipersetujui antara kelab untuk bek tengah berusia 31 tahun itu.Chelsea akan terus mencari kombinasi pemain pertahanan selepas Antonio Rudiger dan Andreas Christensen keluar sebagai ejen bebas untuk menyertai Real Madrid dan Barcelona.- AFP


Mesut Ozil sarung jersi Istanbul Basaksehir F.K

ISTANBUL, 14 Julai - Bintang bola sepak Jerman, Mesut Ozil kini diumum sebagai pemain baharu Istanbul Basaksehir.Pasukan yang berada dalam kelompok lima terbaik Liga Turkiye itu, mendapatkan khidmat Ozil sejurus selepas kelab Fenerbahce S.K bersetuju menamatkan kontraknya.Menurut laporan, Mesut Ozil meninggalkan Fenerbahce selepas didapati wujud perselisihan dengan barisan pengurusan pasukan Turkiye itu selain dibelenggu tahap kecergasan."Kelab kami dan Mesut Ozil telah bersetuju untuk menamatkan kontrak," Fenerbahce mengumumkan di Twitter pada hari Rabu.Masa depannya tidak berubah di bawah kendalian pengurus baharu, Jorge Jesus yang terus tidak menggunakan bintang Arsenal namun laporan mengatakan penamatkan kontrak berkenaan dilakukan secara persetujuan bersama.Beberapa hari sebelum itu Ozil telah mencadangkan dia mahu melihat sisa hari bermainnya di kelab itu."Saya tidak akan menamatkan kerjaya saya di mana-mana kecuali di Fenerbahce", dia menyiarkan di media sosial.Ozil bermain 36 perlawanan buat Fenerbahce, menjaringkan sembilan gol dan tiga bantuan gol.Fenerbahce adalah naib juara kepada Trabzonspor dalam Super Lig musim lalu dengan gelaran liga terakhir mereka pada 2014.Terdahulu, Ozil menyertai Arsenal dari Real Madrid pada 2013 dan menjulang Piala FA sebanyak tiga kali di bawah jurulatih ketika itu Arsene Wenger.Pemenang Piala Dunia Jerman 2014 yang berasal dari Turkiye itu menamatkan karier antarabangsanya susulan timbul isu serangan yang disifatkan sebagai "perkauman" berikutan penyandangnya tersingkir pada pusingan pertama Piala Dunia 2018.-AFP


B-19 AFF: Harimau Muda mara ke pentas akhir

KUALA LUMPUR, 13 Julai- Skuad bola sepak Bawah 19 Tahun (B-19) negara melangkah ke pentas akhir Kejohanan B-19 Persekutuan Bolasepak ASEAN (AFF) penuh bergaya, dengan menewaskan Vietnam 3-0 pada aksi separuh akhir di Bekasi, Indonesia,petang tadi.Pada perlawanan berlangsung di Stadium Patriot Candrabhaga itu, skuad muda negara berjaya mendahului pada minit ke-26, menerusi jaringan Adam Farhan Faizal.Namun demikian walaupun kedua-dua pasukan saling berbalas serangan dan menguji barisan pertahanan lawan, keadaan itu kekal sehingga tamat separuh masa pertama.Separuh masa kedua perlawanan memperlihatkan Vietnam yang ketinggalan cuba untuk menyamakan kedudukan, dengan mengasak ke gol Malaysia, namun gagal.Dalam keadaan asakan bertali arus Vietnam itu, skuad muda negara berjaya menambah jaringan pada minit ke-70 selepas bola leret Haqimi Azim di dalam kawasan kotak penalti, berjaya disempurnakan Haiqal Haqeemi Hairi.Ternyata momentum jaringan tersebut tidak terhenti buat skuad muda negara selepas Hayqal Danish Haizon menjadikannya 3-0, pada ketika perlawanan berbaki tiga minit.Malaysia dijadualkan bertemu sama ada pasukan Laos atau Thailand yang turut bertemu pada satu lagi aksi separuh akhir malam ini.Pencapaian terbaik skuad negara di pentas Kejuaraan B-19 AFF adalah semasa menjuarai edisi 2018 dengan menumbangkan Myanmar 4-3 pada final di Indonesia.Malaysia juga berjaya mara ke final ketika edisi terakhir pada 2019 di Vietnam, namun dikecewakan Australia yang merangkul kejuaraan kelima dengan keputusan 1-0.


KPT sasar 35 pingat emas, lima negara terbaik Sukan Universiti ASEAN 2022

PUTRAJAYA, 14 Julai - Kementerian Pengajian Tinggi (KPT) menyasarkan sebanyak 35 pingat emas di samping menjadi lima negara terbaik dalam Sukan Universiti ASEAN 2022 yang akan berlangsung di Thailand hujung bulan ini.Dalam satu kenyataan, Menterinya, Datuk Seri Dr. Noraini Ahmad menyatakan seramai 275 orang kontinjen negara yang merupakan atlet Institut Pendidikan Tinggi (IPT) akan menyertai temasya itu.Beliau turut menyempurnakan Majlis Penyerahan Insentif Kecemerlangan Sukan Atlet IPT di Sukan SEA Hanoi dan Penyerahan Jalur Gemilang Kontinjen IPT Malaysia ke Sukan Universiti ASEAN 2022 yang diadakan di Kompleks KPT, di sini.

(Datuk Seri Dr. Noraini Ahmad menyampaikan Insentif Kecemerlangan Sukan IPT kepada para atlet)

Dalam majlis yang sama, beliau turut menyampaikan Insentif Kecemerlangan Sukan IPT di Sukan SEA Hanoi 2021.Sejumlah RM135,000 telah disumbangkan kepada para atlet yang telah berjaya menyumbangkan pingat pada kejohanan tersebut dengan jumlah terbesar diperoleh pasukan akuatik terjun.Penerima tertinggi Insentif Kecemerlangan Sukan SEA 2021 pula dimenangi oleh Khiew Heo Yan daripada UCSI bagi acara Renang 4 X 200 Meter Acara Bebas Lelaki dan menerima insentif berjumlah RM7,000.


FAM lepaskan Maloney

KUALA LUMPUR, 13 Julai- Persatuan Bolasepak Malaysia (FAM) hari ini mencapai kata putus bagi melepaskan khidmat Ketua Jurulatih Bawah 23 Tahun (B-23), Brad Maloney secara persetujuan bersama kedua-dua pihak.Setiausaha Agung FAM Mohd Saifuddin Abu Bakar berkata persetujuan terbabit dicapai selepas Maloney hadir ke Mesyuarat Jawatankuasa Pengurusan Pasukan Kebangsaan dipengerusikan Presiden FAM Datuk Hamidin Mohd Amin hari ini.Terdahulu, Hamidin membentangkan laporan prestasi pasukan dikendali Maloney pada Sukan SEA 2021 di Vietnam pada Mei lalu dan Piala Asia B-23 2022 di Uzbekistan pada Jun lepas, di Wisma FAM."Selamat maju jaya kepada Maloney dalam meneruskan karier kejurulatihannya selepas ini.Jasa dan sumbangan beliau sepanjang lapan tahun bersama FAM ini akan sentiasa dikenang. Terima kasih," katanya menerusi kenyataan dikeluarkan FAM.Pengendali dari Australia itu dalam masa sama merakamkan ucapan terima kasih kepada FAM kerana memberi peluang beliau berkhidmat sejak 2014.Maloney, 50, bermula sebagai Penolong Jurulatih B-23 Kebangsaan kepada Datuk Ong Kim Swee sehinggalah dilantik sebagai Ketua Jurulatih B-19 Kebangsaan pada 2019 dan seterusnya Ketua Jurulatih B-23 Kebangsaan.


AUG 2022: Malaysia sasar 35 emas

PUTRAJAYA, 13 Julai- Malaysia menyasarkan 35 pingat emas pada Sukan Universiti ASEAN (AUG) yang akan berlangsung hujung bulan ini di Thailand. Menteri Pengajian Tinggi Datuk Seri Dr Noraini Ahmad berkata seramai 275 atlet akan menggalas cabaran negara dalam 19 daripada 23 acara yang dipertandingkan pada temasya dwitahunan itu.“Pada AUG di Thailand, saya umumkan sasaran kita kali ini adalah 35 pingat emas seperti di Myanmar 2018, dan saya berharap kita dapat memperbaiki pencapaian terbaik kita secara keseluruhan,” kata Noraini.Pengumuman itu dibuat Noraini pada Majlis Penyerahan Jalur Gemilang kepada Ketua Kontinjen Malaysia ke AUG Prof Dr Mohd Fo’ad Sakdan yang juga Timbalan Pengerusi Majlis Sukan Universiti Malaysia (MASUM) di Putrajaya.AUG 2022 akan diadakan di Ubon Ratchathani, Thailand bermula 26 Julai hingga 6 Ogos.Pada edisi lalu di Myanmar, Malaysia mengutip 37 pingat emas melepasi sasaran awal 35 di samping 43 perak dan 49 gangsa untuk menduduki tempat ketiga keseluruhan di belakang Thailand dan Indonesia.Noraini pada majlis sama turut menyampaikan insentif keseluruhan berjumlah RM135,000 kepada 98 atlet institut pengajian tinggi yang menyumbang pingat emas, perak dan gangsa di temasya Sukan SEA di Hanoi, Vietnam pada Mei lepas.Atlet renang Khiew Hoe Yan dari Universiti Putra Malaysia (UPM) muncul penerima insentif tertinggi RM7,000 susulan kejayaan menyumbang satu emas, tiga perak dan satu gangsa.

(Menteri Pengajian Tinggi Datuk Seri Dr Noraini Ahmad berucap pada Majlis Penyerahan Jalur Gemilang Kontinjen Malaysia ke AUG 2022)


Stadium Bolasepak Kuala Lumpur sedia jadi venue Harimau Malaya

KUALA LUMPUR, 13 Julai- Stadium Bolasepak Kuala Lumpur di Cheras bersedia menjadi venue alternatif kepada sebarang kejohanan peringkat Asia melibatkan skuad Harimau Malaya, kata Ketua Pegawai Eksekutif Kuala Lumpur (KL) City FC Stanley Bernard.Beliau berkata kesediaan itu berikutan stadium berkenaan sudah mempunyai pengalaman mengendalikan saingan Piala Konfederasi Bolasepak Asia (AFC) pada bulan lepas."Pengalaman yang ada buat Persatuan Bolasepak Kuala Lumpur (KLFA) serta pengurusan KL City adalah pertandingan AFC yang baru berlangsung dan semua pihak mula menaikkan (meningkatkan) taraf kerja mereka."Keperluan itu jika dibandingkan (saingan) domestik dengan Piala AFC mempunyai perbezaan kerana Piala AFC lebih tinggi keperluannya yang perlu dipenuhi...namun saya rasa dari sudut itu kita bersedia (menganjurkan mana-mana kejohanan)," katanya pada sidang media hari ini.Beliau berkata pihaknya menerima maklum balas positif daripada AFC berhubung langkah diambil bagi memastikan keadaan padang serta aspek pencahayaan menghampiri piawaian ditetapkan semasa kempen Piala AFC 2022.Stanley berkata bagi memastikan stadium itu bersedia menganjurkan kejohanan besar pada masa akan datang, pihaknya mewujudkan sebuah jawatankuasa sebagai usaha menjadikan kemudahan di venue berkenaan bertaraf elit."Berdasarkan pengalaman mungkin ada kita boleh perbaiki dan pelajari. Persediaan itu secara langsung menjadikan kita bersedia untuk jadi venue pengganti kepada skuad Harimau Malaya atau mana-mana pertandingan bertaraf Asia," katanya.Sementara itu, Presiden Persatuan Bolasepak Kuala Lumpur (KLFA), Khalid Abdul Samad tetap berharap akan mendapat kebenaran untuk menjaga stadium berkenaan.Jelas Khalid, beliau sering menerima aduan daripada ketua jurulatih KL City, Bojan Hodak yang mengeluh kerana tidak dapat menggunakan Stadium Bola Sepak Kuala Lumpur untuk tujuan latihan.Ini kerana pihak swasta yang diamanahkan untuk menyelenggara lokasi berkenaan didapati gagal menunaikan tanggungjawab sebaiknya hingga menimbulkan beberapa masalah terutama ketika saingan Piala AFC baru-baru ini.

(Ketua Pegawai Eksekutif Kuala Lumpur (KL) City FC Stanley Bernard pada sidang media hari ini)


Manchaster United menang 4-0 ke atas Liverpool

BANGKOK, 13 Julai- Manchester United menang bergaya 4-0 ke atas musuh tradisi, Liverpool pada aksi pramusim yang berlangsung di Stadium Rajamangala, malam tadi.Barisan terbaik yang diturunkan Erik Ten Hag dilihat mendominasi aksi babak pertama dengan tiga jaringan tanpa balas oleh Jadon Sancho, Frederico Rodrigues dan Anthony Martial. Memasuki separuh masa kedua, anak buah Juergen Klopp dilihat cuba mengejar dengan beberapa percubaan tepat ke pintu gol The Red Devils, namun dinafikan kecekapan penjaga gawang David de Gea.Berbaki 30 minit masa perlawanan, serangan balas pantas Manchester United nyata memerangkap pertahanan Liverpool dengan disudahkan Facundo Pellistri untuk kedudukan 4-0 kekal sehingga wisel penamat.Bercakap pada sidang media selepas perlawanan, pengendali Liverpool Juergen Kloop berkata keputusan perlawanan malam tadi tidak boleh diambil ringan pasukannya."Apabila anda kalah 4-0 dan bercakap tentang perlawanan tanpa bercakap tentang keputusan, kami ada banyak perkara yang baik untuk dibincangkan dalam pasukan.Tetapi jika kami melakukannya seperti yang sepatutnya iaitu tidak melupakan keputusan tersebut, maka kami perlu mempertimbangkan bahawa kami tewas 4-0 dan lebih banyak perkara tidak berjalan dengan baik kerana kami melakukan beberapa kesilapan, itu perkara biasa dan kami perlu menerima akibatnya dan itulah yang kami lakukan malam ini," katanya.

Bagi Ten Hag, ia petunjuk positif sebelum Liga Perdana Inggeris membuka tirainya, awal bulan depan.Beliau jelas berpuas hati dengan semangat juang yang ditunjukkan anak buahnya seawal sepak mula. Ujarnya lagi, barisan kejurulatihan akan terus berkerja keras bagi mengekalkan momentum kemenangan seterusnya membina semula reputasi Manchester United sebagai salah sebuah pasukan yang digeruni di Eropah.


'Ronaldo tidak akan dijual,' - Ten Hag

(Ronaldo dikatakan kecewa dengan prestasi kelabnya itu selepas gagal layak ke Liga Juara-Juara Eropah musim depan/ AFP)

BANGKOK, 12 Julai- Cristiano Ronaldo masih dalam perancangan pasukan Manchester United dan tidak akan dijual.Itu tegas pengurus baharu United, Erik Ten Hag mengenai masa depan Ronaldo di Old Trafford musim depan.Kenyataan itu sekali gus memadam spekulasi sebelum ini bahawa bintang Portugal itu mahu meninggalkan The Red Devils.Ten Hag menjelaskan perkara itu di Bangkok ketika United menjalani persiapan menghadapi Liverpool bagi aksi persahabatan pra-musim malam ini.Ronaldo tidak menyertai siri jelajah Asia tersebut dan ketiadaannya telah menghangatkan lagi khabar angin bahawa pemain berusia 37 tahun itu mahu meninggalkan United."Saya ada membaca mengenai khabar angin itu, tetapi bukan daripada mulut dia (Ronaldo). Tetapi apa yang boleh saya katakan, Ronaldo bukan untuk dijual,"Dia masih ada dalam perancangan kami untuk melakar kejayaan bersama, saya tidak sabar untuk bekerja dengannya pada musim ini," katanya.Ronaldo telah meledak 24 gol dalam semua kejohanan buat United dan dikatakan kecewa dengan prestasi kelabnya itu selepas gagal layak ke Liga Juara-Juara Eropah musim depan.

(Pengurus pasukan Manchester United, Erik Ten Hag/ AFP)

Ten Hag pula akan mengendalikan perlawanan pertamanya bersama United menentang Liverpool malam ini sebelum meneruskan jelajah pra-musim ke Melbourne, Australia. Sementara itu, bintang Mesir, Mohammed Salah dan pemain baharu, Darwin Nunez menjadi antara pemain yang menarik perhatian peminat Liverpool ketika menjalani latihan di Bangkok, semalam.Liverpool akan berdepan Manchester United malam ini dalam aksi pertama siri jelajah pra-musim di Asia.Jelajah tersebut adalah sebahagian daripada persiapan mereka sebelum menghadapi kempen Liga Perdana Inggeris yang akan bermula bulan depan.Sebelum ini pengurus The Reds, Jurgen Klopp mengakui pasukannya akan tetap memburu kemenangan ke atas United meskipun ia hanyalah aksi persahabatan.Selepas Bangkok, Liverpool akan meneruskan jelajah mereka ke Singapura. -AFP


AFF B19: Malaysia tekad tumbangkan Vietnam esok

(Kekalahan Malaysia kepada Laos semalam menjadi pembakar semangat buat skuad kebangsaan tampil aksi lebih baik dalam perlawanan esok di Indonesia/ Foto FAM)

KUALA LUMPUR, 12 Julai- Skuad bola sepak bawah 19 tahun negara akan belajar daripada kekalahan di tangan Laos semalam apabila turun berdepan Vietnam di separuh akhir Kejohanan B-19 AFF di Indonesia, esok.Demikian jaminan ketua jurulatih Hassan Sazali Mohd Waras menjelang pertemuan dengan juara Kumpulan A itu di peringkat empat terakhir.Rekod tanpa kalah skuad B-19 negara lebur selepas tewas 0-1 kepada Laos pada aksi terakhir Kumpulan B, sekali gus muncul naib juara dengan 7 mata.

(Malaysia gagal mengekalkan rekod tanpa kalah selepas tunduk kepada Laos 0-1/ Foto FAM)

Hassan Sazali yakin kekalahan itu akan mencetuskan semangat juang dan kebangkitan anak-anak buahnya apabila berdepan pasukan pilihan seperti Vietnam.Namun, skuad negara masih perlu berwaspada dengan ancaman dan kekuatan pasukan lawan.Jelasnya, Vietnam memiliki kawalan bola yang bagus berbanding pemain Malaysia dan situasi itu perlu dihalang pada pertemuan esok.Sebelum ini, skuad B-19 kebangsaan mempunyai rekod baik dalam tiga edisi terakhir kejohanan dengan menjuarai edisi 2018 selain muncul naib juara pada edisi 2017 dan 2019.


Beregu boling wanita raih gangsa di Kejohanan Dunia 2022 Alabama

(Natasha-Li Jane mengatasi cabaran sengit pasangan Colombia, Juliana Franco-Clara Guerrero dengan kemenangan 2-0 di Kompleks Konvensyen Birmingham Jefferson.)

ALABAMA, 12 Julai- Natasha Mohamed Roslan dan Sin Li Jane memastikan kem boling negara tidak pulang dengan tangan kosong apabila meraih pingat gangsa dalam acara beregu wanita di Kejohanan Dunia 2022 di Alabama, Amerika Syarikat, hari ini.Menurut laman web World Games 2022, Natasha-Li Jane mengatasi cabaran sengit pasangan Colombia, Juliana Franco-Clara Guerrero dengan kemenangan 2-0 di Kompleks Konvensyen Birmingham Jefferson.Kemenangan itu juga membolehkan Li Jane melunaskan dendam terhadap Guerrero selepas tewas pada pusingan 16 terakhir perlawanan perseorangan wanita sebelum ini.Terdahulu, Natasha-Li Jane terlepas peluang merebut pingat emas selepas tewas kepada lawan dari Denmark di separuh akhir semalam.Mereka memulakan kempen dengan menyingkirkan pasangan Puerto Rico 2-0 di pusingan 16 terakhir dan mengenepikan beregu Belanda juga 2-0 pada suku akhir.

(Beregu boling wanita negara berpuasa hati meraih gangsa, setelah 13 tahun negara kemarau pingat di kejohanan dunia)

Penampilan terbaik kem boling negara di Kejohanan Dunia adalah pada edisi 1997 di Finland, dengan Sharon Low-Daniel Lim merangkul emas acara beregu campuran.Sementara itu Sin Li Jane mengakui kejayaan meraih pingat gangsa itu akan menjadi memori terindah buat dirinya dan rakan gandingan, Natasha Roslan.Ini kerana ia adalah pingat pertama yang berjaya dimenangi Malaysia dalam tempoh 13 tahun."Kami amat berbangga menjadi wakil Malaysia ke Kejohanan Dunia 2022 di Alabama, dan kami cukup gembira memenangi pingat gangsa pada hari ini,"Saya percaya ini pingat pertama selepas negara meraihnya pada 2009, dan ini merupakan kejayaan terbaik kami merangkul pingat gangsa setelah sekian lama," katanya. Sebelum ini, kali terakhir Malaysia memenangi pingat di kejohanan dunia adalah menerusi pencapaian dua gangsa sewaktu edisi di Kaohsiung, Taiwan pada 2009.


Nani sertai Melbourne Victory

SYDNEY, 12 Julai- Bekas pemain sayap Portugal dan Manchester United, Luis Nani telah menandatangani kontrak dengan kelab Australia Melbourne Victory.Pemain berusia 35 tahun itu akan menyertai perjanjian dua tahun dari kelab Itali, Venezia, selepas berkhidmat di Amerika Syarikat, Sepanyol dan Turki sejak dia meninggalkan United pada 2015."Kami berbangga kerana dapat mengambil pemain seperti Nani ke kelab kami dan percaya dia akan menjadi aset yang luar biasa untuk Melbourne Victory dan keseluruhan Liga-A," kata ketua jurulatih Tony Popovic dalam satu kenyataan."Dia telah menikmati kerjaya yang sangat berjaya di peringkat kelab dan antarabangsa dan kami percaya kualiti dan pengalamannya akan menjadi kunci dalam mencapai cita-cita kami musim ini."Nani, yang mempunyai 112 caps untuk Portugal dan memenangi Liga Perdana Inggeris empat kali bersama Manchester United selepas menyertai kelab Old Trafford itu pada 2007, boleh dikatakan nama terbesar untuk bermain dalam kancah bola sepak kelab Australia sejak Alessandro Del Piero melakukannya pada 2012."Saya teruja untuk datang ke Liga-A bersama Melbourne Victory dan saya tidak sabar untuk menghadapi cabaran tersebut," kata Nani.Melbourne Victory akan menentang Manchester United dalam perlawanan persahabatan pada hari Jumaat, sebagai sebahagian daripada jelajah pramusim kelab Inggeris itu di Asia dan Australia, tetapi tidak diketahui sama ada Nani bersedia untuk diturunkan menentang kelab lamanya atau sebaliknya.- AFP


Natasha-Sin Li Jane bawa pulang gangsa dari Alabama

ALABAMA, 12 Julai- Pasangan beregu boling wanita negara Natasha Roslan-Sin Li Jane, meraih gangsa pada aksi World Games 2022 di Alabama, Amerika Syarikat.

Ia setidak-tidaknya menjadi menjadi penyelamat buat skuad negara untuk tidak pulang dengan tangan kosong apabila lain-lain wakil Malaysia kandas lebih awal.Dalam aksi penentuan pingat gangsa berdepan Juliana Franco-Clara Guerrero dari Colombia pagi tadi, Natasha-Li Jane menguasai 235 - 204 di game pertama dan mengekalkan balingan bertenaga untuk menang 248 - 237 di game kedua sekali gus mencatat kemenangan 2-0.Terdahulu, gandingan negara itu terlepas peluang untuk bertarung merebut emas selepas tewas kepada pasangan Denmark Mika Guldbaek-Mai Ginger Jensen 213-248, 215-225 pada peringkat empat terakhir di Kompleks Konvensyen Birmingham Jefferson semalam.Perlawanan tenpin boling terbaik Malaysia di Kejohanan Dunia adalah pada edisi Lahti 1997 di Finland, dengan Sharon Low-Daniel Lim merangkul emas dalam acara beregu campuran manakala kali terakhir Malaysia memenangi pingat adalah pencapaian dua pingat gangsa di edisi Kaohsiung 2009 di Taiwan.

(Natasha Roslan (kanan) dan Sin Li Jane dengan pingat perak yang dimenangi pada Kejohanan Dunia 2022)FOTO MTBC


Hala tuju pelari pecut muda negara, Muhammad Azeem akan diputuskan

KUALA LUMPUR, 12 Julai - Teka-teki mengenai hala tuju pelari pecut muda negara, Muhammad Azeem Fahmi bakal terjawab apabila satu perbincangan secara bersemuka akan dilakukan dalam masa terdekat dengan atlet yang sedang meningkat naik itu.Ketua Jurulatih skuad olahraga kebangsaan, Mohd Manshahar Abdul Jalil berkata perbincangan itu bagi mencari persefahaman tentang destinasi Muhammad Azeem yang menerima beberapa tawaran melanjutkan pengajian di dalam dan luar negara.Katanya, selain Muhammad Azeem, perbincangan tersebut turut melibatkan banyak pihak, termasuk ibu bapa dan jurulatihnya, Muhammad Amir Izwan Tan Abdullah.

(Pelari pecut muda negara, Muhammad Azeem Fahmi / Foto fail)

Atlet berusia 18 tahun itu telah menerima tawaran antaranya dari Universiti Pendidikan Sultan Idris dan Universiti Teknologi MARA, selain dua tawaran ke luar negara daripada Universiti Winona dan Minnesota, Amerika Syarikat.Muhammad Azeem yang memperoleh keputusan 6-A dalam peperiksaan Sijil Pelajaran Malaysia, mempunyai catatan peribadi terbaik 10.28 saat bagi acara 100 meter dan 20.89 saat dalam 200 meter.Dia juga berjaya mengesahkan penyertaan dalam kedua-dua acara itu pada Kejohanan Olahraga Dunia Bawah 20 Tahun di Cali, Colombia dari 1 hingga 6 Ogos depan.


Paul Pogba kembali ke Juventus selepas meninggalkan Man Utd dengan perpindahan percuma

ANKARA, 12 Julai - Pemain tengah Perancis Paul Pogba kembali ke Juventus selepas meninggalkan Manchester United dengan perpindahan itu dilakukan secara percuma."Kami pernah mengucapkan selamat tinggal selepas mengharungi perlawanan sengit yang dikongsi bersama, sentiasa ada harapan bahawa kami akan bertemu lagi, lambat laun," lapor Agensi Anadolu memetik Juventus sebagai berkata dalam satu kenyataan pada Isnin.Pada 2016, Pogba, 29, menyertai Manchester United untuk kali kedua.

(Paul Pogba bertegur sapa kepada penyokong ketika tiba di Pusat Perubatan kelab bola sepak Juventus, di Turin/Foto AFP)


Malaysia naib juara kumpulan B, jumpa Vietnam di separuh akhir

KUALA LUMPUR, 12 Julai - Malaysia muncul naib juara kumpulan B selepas tunduk kepada Laos 0-1 pada aksi terakhir petang tadi.Keputusan itu membolehkan Laos mengumpul 12 mata untuk mengesahkan kemaraan ke peringkat separuh akhir selaku juara kumpulan manakala skuad Harimau Muda, kendalian Hassan Sazali Mohd Waras, mengutip tujuh mata dan terpaksa berpuas hati melangkah ke pusingan kalah mati sebagai naib juara.Skuad ini bakal bertemu juara Kumpulan A, Vietnam di peringkat separuh akhir, Rabu ini.Skuad negara turun dengan misi memburu kemenangan bagi melangkah ke peringkat kalah mati sebagai juara kumpulan.

Bagaimanapun, mereka yang bergelut ketika menewaskan Timor Leste 4-3 sebelum ini, sekali lagi gagal menunjukkan aksi yang menyakinkan.Sebaliknya, Laos yang berjaya menguasai permainan dan mendapat gol kemenangan menerusi jaringan penalti pada minit ke-68.Kekalahan itu menyaksikan Malaysia terpaksa berpuas hati sebagai naib juara dengan 7 mata.Manakala Laos pula yang muncul juara kumpulan dengan 12 mata, akan berdepan Thailand dalam satu lagi aksi separuh akhir.

Sebagai rekod, skuad B-19 kebangsaan mempunyai rekod baik dalam tiga edisi terakhir kejohanan itu apabila menjuarai edisi 2018 dan muncul naib juara edisi 2017 dan 2019.


Sayang kalau nak roboh, bina baharu Stadium Shah Alam -Noh

(Noh bercakap kepada pemberita semasa Program Korban Perdana Parlimen Tanjung Karang)

TANJUNG KARANG, 11 Julai- Stadium Shah Alam, yang menjadi ikon kepada pembangunan sukan negeri, tidak sepatutnya dirobohkan jika diselenggara dengan baik oleh kerajaan negeri, kata Pengerusi Badan Perhubungan UMNO Selangor Tan Sri Noh Omar.Beliau berkata adalah sesuatu yang mendukacitakan jika kerajaan negeri mengambil keputusan itu kerana pembangunan yang sedia ada sepatutnya diteruskan kesinambungannya walaupun diterajui oleh kerajaan dan parti berbeza.Noh berkata sebagai anak Selangor, Stadium Shah Alam mempunyai nilai sentimental kepada dirinya dan rakyat negeri itu.“Kalau nak diruntuhkan, saya rasa dukacita kerana sepatutnya stadium terbesar dan terhebat di negeri Selangor itu diteruskan (tidak diroboh) dan penyelengaraan perlu dibuat.“Sepatutnya bila sudah tiga penggal memerintah, stadium itu diselenggara dan dijaga sebagaimana yang kita (kerajaan Barisan Nasional) buat dahulu.“Ia seperti rumah, kalau dibiarkan 10 tahun baru nak baiki, memang ia kena runtuh… sayang kalau nak roboh dan bina baharu,” katanya kepada pemberita semasa Program Korban Perdana Parlimen Tanjung Karang di sini.

Noh, yang juga Menteri Pembangunan Usahawan dan Koperasi, berkata persoalan sama ada kerajaan negeri melakukan kerja-kerja penyelenggaraan ke atas stadium yang dibina pada 1994 itu perlu dijawab oleh Menteri Besar Datuk Seri Amirudin Shari. Sebelum ini, media melaporkan Amirudin tidak menafikan terdapat cadangan untuk merobohkan Stadium Shah Alam dan pihaknya akan menjelaskan secara terperinci mengenai cadangan pembangunan terbaharu stadium itu pada 16 Julai ini. -BERNAMA

Berita berkaitanMB Selangor tidak nafi ada cadangan roboh Stadium Shah Alam


Djokovic jinak Kyrgios dalam Kejuaraan Wimbledon

(Aksi Djokovic  selepas menewaskan Kyrgios dalam pertarungan 4 set pada final Kejuaraan Wimbledon, semalam/ AFP)

LONDON, 11 Julai- Bintang Serbia, Novak Djokovic mempamer kebangkitan menakjubkan ketika menjinakkan pemain Australia, Nick Kyrgios dalam pertarungan 4 set pada final Kejuaraan Wimbledon semalam.Ini kali keempat berturut-turut Djokovic menjulang gelaran dalam kejohanan di atas gelanggang rumput tersebut.Djokovic turun beraksi di final dengan rekod tanpa kalah dalam 27 perlawanan di Wimbledon.Bekas pemain nombor 1 dunia itu bagaimanapun dikejutkan dengan permainan cemerlang Kyrshios yang mendominasi set pertama dengan 6-4.

(Djokovic telah memenangi 21 kejuaraan Grand Slam sepanjang kariernya/ AFP)

Namun, Djokovic mula mempamer taring sebenarnya apabila bangkit di set kedua dengan kejayaan 6-3 serta mengekalkan momentum kemenangan di set ketiga dengan 6-4.Kyrgios yang beraksi di pentas final Grand Slam pertama dalam kariernya, cuba memberi tentangan kepada Djokovic di set keempat apabila mengikat kedudukan 6 sama.Bagaimanapun, ia masih belum cukup untuk menghalang Djokovic daripada memenangi set tersebut menerusi tie break 7-6, sekali gus menjulang gelaran Wimbledon buat kali ketujuh.Ketika ini, Djokovic telah memenangi 21 kejuaraan Grand Slam sepanjang kariernya, ketinggalan satu gelaran di belakang pemegang rekod, Rafael Nadal yang memenangi 22 kejuaraan. -AFP


Skuad boling negara kandas di separuh akhir Kejohanan Dunia 2022

(Dari kanan, Muhammad Rafiq Ismail, Sin Li Jan, Natasha Roslan dan Timmy Tan)

KUALA LUMPUR, 11 Julai- Hajat beregu wanita, Natasha Roslan dan Sin Li Jane menghadiahkan pingat buat kem boling negara tetap cerah meskipun terkandas di separuh akhir Kejohanan Dunia 2022 di Alabama, Amerika Syarikat.Pasangan Malaysia itu tewas kepada lawan dari Denmark, Mika Guldbaek-Mai Ginger Jensen dengan jatuhan pin 213 berbalas 248 dan 215 berbalas 225 di peringkat empat terakhir.Natasha dan Li Jane sebelum ini menjadi harapan terbaik Malaysia membawa pulang pingat emas kategori beregu wanita selepas beraksi cemerlang sehingga ke separuh akhir.Mereka memulakan kempen dengan menyingkirkan lawan dari Puerto Rico di pusingan 16 terbaik dan kemudian mengetepikan pasangan Belanda di suku akhir.Prestasi cemerlang tersebut bagaimanapun gagal diteruskan apabila terpaksa tunduk di tangan beregu Denmark pada penentuan ke final.

(Atlet boling negara gagal mara ke pusingan Kejohanan Dunia 2022)

Namun, Natasha dan Li Jane berpeluang mengubati kekecewaan itu apabila turun berdepan Juliana Franco-Clara Guerrero dari Colombia bagi penentuan pingat gangsa pagi esok.Perlawanan itu juga memberi peluang kedua buat Li Jane untuk membalas dendam terhadap Clara, selepas tewas di pusingan 16 terakhir perseorangan wanita sebelum ini. Sementara itu, dalam acara perseorangan lelaki, dua wakil negara, Muhammad Rafiq Ismail dan Timmy Tan gagal meneruskan kemaraan selepas disingkirkan pemain Kanada dalam pertarungan sengit di suku akhir.Muhammad Rafiq terlepas slot ke separuh akhir apabila tewas 1-2 menentang Graham Fach, manakala Timmy turut tewas 1-2 kepada Darren Alexander.Kali terakhir Malaysia memenangi pingat pada Kejohanan Sukan Dunia adalah pada edisi 2009 di Taiwan dengan pencapaian dua kilauan gangsa.Manakala pencapaian terbaik pula ialah ketika merangkul emas acara beregu campuran menerusi gandingan Sharon Low-Daniel Lim pada edisi 1997 di Finland.


Fajar-Muhammad Rian titip pesanan buat Aaron-Wooi Yik

KUALA LUMPUR, 11 Julai- “Usah putus asa,” demikian pesanan juara beregu lelaki Masters Malaysia 2022 dari Indonesia, Fajar Alfian-Muhammad Rian Ardianto kepada pasangan utama negara, Aaron Chia-Soh Wooi Yik.Fajar percaya masanya pasti akan tiba bagi Aaron-Wooi Yik merangkul kejuaraan pertama mereka sejak kali pertama digandingkan pada 2017.“Aaron-Wooi Yik pernah menang gangsa di Sukan Olimpik Tokyo tahun lepas dan saya percaya mereka bisa bangkit untuk meraih kejuaraan pertama nanti,” katanya ketika ditemui pemberita selepas pertarungan akhir semalam.Fajar-Muhammad Rian yang turun selaku pilihan keenam merangkul kejuaraan kedua Masters Malaysia dalam karier selepas menumpaskan senior mereka yang juga pilihan ketiga, Mohammad Ahsan-Hendra Setiawan, 21-12, 21-19. Muhammad Rian pula berkata mereka juga tetap mencuba sebaik mungkin bagi mencapai rekod pertembungan antara mereka kepada 3-3 selepas tewas tiga perlawanan terdahulu menentang Aaron-Wooi Yik sebelum ini.Pertemuan terbaru mereka pada aksi separuh akhir Masters Malaysia 2022 di Axiata Arena, Sabtu lepas berpihak kepada Fajar-Muhammad Rian, 21-14, 19-21, 21-10.Pasangan Indonesia itu tumpas straight set 24-26, 15-21 kepada Aaron-Wooi Yik dalam pertemuan sulung mereka di Masters Malaysia 2019.

Aksi bersemangat seorang penyokong Indonesia ketika menonton perlawanan antara beregu lelaki Indonesia, Fajar Alfian dan Muhammad Ardianto / FOTO BERNAMA

Selepas sering dibayangi pasangan nombor satu dunia, Marcus Fernaldi Gideon-Kevin Sanjaya Sukamuljo serta gandingan ketiga terbaik dunia, Ahsan-Hendra, Muhammad Rian berkata mereka juga tidak mudah menyerah kalah untuk membuktikan mereka mampu mencapai tahap seperti kedua-dua pasangan tersebut.Selain menjuarai Masters Malaysia 2022, tahun ini menyaksikan Fajar-Muhammad Rian meraih dua lagi gelaran juara iaitu Masters Indonesia 2022, bulan lepas serta Terbuka Swiss 2022 pada Mac lalu. -BERNAMA


Kehadiran pemain senior bantu beregu lelaki negara - Razif

KUALA LUMPUR, 11 Julai- Legenda badminton negara, Datuk Razif Sidek menyifatkan prestasi pemain beregu lelaki negara akan meningkat sekiranya mendapat bimbingan pasangan senior berpengalaman yang boleh membantu mereka dalam Persatuan Badminton Malaysia (BAM). Beliau berkata situasi dialami gandingan negara ketika ini amat berbeza jika dibandingkan dengan zamannya suatu ketika dahulu.“Satu daripada sebab yang saya lihat dalam sparing, mereka tiada orang yang lebih senior dan sekiranya ada dalam BAM, saya percaya gandingan lelaki pastinya akan lebih bagus dari segi taktikal. “Ia berbeza jika hendak dibandingkan pada zaman saya yang masih mempunyai pemain senior seperti Choong Tan Fook-Lee Wan Wah, ketika saya berada dalam skuad kebangsaan. Pemain sekarang hanya berlatih sesama sendiri tanpa pemain senior,” katanya ketika ditemui pemberita baru-baru ini.Razif pada masa sama berharap Pengarah Kejurulatihan Beregu Persatuan Badminton Malaysia (BAM) Rexy Mainaky menggunakan kebijaksanaan dalam merangka strategi bagi mengangkat pasangan beregu negara bersaing dengan gandingan terbaik dunia. Menurutnya dua beregu lelaki negara, Aaron Chia-Soh Wooi Yik dan Goh Sze Fei-Nur Izzuddin Rumsani adalah antara pemain yang berpontensi tinggi memberi cabaran di peringkat antarabangsa pada masa kini. Razif optimis Rexy dan pasukan kejurulatihan mampu melaksanakan misi berkenaan, kerana ketika ini kedua-dua pasangan negara itu tidak jauh ketinggalan dari segi persembahan, namun hanya tumpas kepada pasangan gandingan terbaik dunia. "Bagi saya persembahan mereka (Aaron-Wooi Yik, Sze Fei-Izzudin) di Terbuka Malaysia 2022 dan Malaysia Masters 2022 adalah baik namun masih boleh diperbaiki memandangkan mereka kalah kepada pemain terbaik dunia tapi tidaklah sebegitu ketinggalan."Mungkin dari segi strategi, taktikal dan mental yang terdapat kekurangan, namun saya percaya suatu hari nanti mereka akan berjaya cuma mengambil sedikit masa," katanya. Mengikut ranking semasa, Aaron-Wooi Yik kekal gandingan lelaki nombor satu negara dengan menduduki tempat keenam terbaik dunia, diikuti pasangan profesional, Ong Yew Sin-Teo Ee Yi (ke-10) dan Sze Fei-Izzuddin menghuni tempat ke-12.

Aaron-Wooi Yik tumbang kepada pasangan kedua dunia, Takuro Hoki-Yugo Kobayashi dari Jepun, 21-23, 9-21 di Terbuka Malaysia 2022 baru-baru ini diikuti tumpas kepada pasangan kelima dunia, Fajar Alfian-Muhammad Rian Ardianto dari Indonesia, 14-21, 21-19, 10-21 pada Masters Malaysia 2022. Gandingan Sze Fei-Izzuddin pula tewas di peringkat separuh akhir Terbuka Malaysia kepada pasangan Fajar-Muhammad Rian dari Indonesia, 14-21, 12-21 sebelum disingkirkan pasangan sama seawal pusingan pertama 14-21, 20-22 pada Masters Malaysia 2022 yang berakhir semalam.


Djokovic julang kejuaraan ketujuh tenis Wimbledon

LONDON, 11 Julai- Novak Djokovic meraih gelaran Wimbledon ketujuh dan mahkota Grand Slam ke-21 selepas mencatat kemenangan empat set ke atas Nick Kyrgios.Pilihan utama Djokovic menang 4-6, 6-3, 6-4, 7-6 (7/3) untuk menyamai rekod tujuh gelaran pemain legenda, Pete Sampras di Kelab All England dan hampir menyamai rekod lapan kejuaraan lelaki yang dipegang oleh Roger Federer.Terdahulu, Djokovic menjadi pilihan untuk sekali lagi menjulamg trofi Wimbledon selepas menang pada 2011, 2014, 2015, 2018, 2019 dan 2021.Sementara Kyrgios, pula mara ke akhir tanpa perlu memerah keringat pada separuh akhir selepas lawannya, Rafael Nadal menarik diri akibat kecederaan perut.Pemain Serbia berusia 35 tahun itu kini berkelebihan satu gelaran Slam di hadapan Federer dalam perlumbaan sepanjang zaman dan hanya satu di belakang Rafael Nadal dalam 22 kejuaraan utama.Djokovic juga merupakan pemain keempat dalam era terbuka yang memenangi empat kejuaraan Wimbledon berturut-turut selepas Federer, Sampras dan Bjorn Borg.- AFP

(Djokovic (kanan) dan Kyrgios (kiri) ketika penyampaian hadiah selepas aksi final Tenis Wimbledon yang menyaksikan pemain Serbia itu muncul juara buat kali ketujuh/AFP)


Hasrat Malayan Tigress mara ke separuh akhir lebur

KUALA LUMPUR, 10 Julai - Impian melihat skuad bola sepak wanita negara menghidupkan peluang ke saingan separuh akhir Kejohanan Persekutuan Bolasepak ASEAN (AFF) 2022 terkubur apabila Malayan Tigress tewas 0-4 di tangan Thailand pada aksi keempat kumpulan A di Binan, Filipina malam ini.Pada perlawanan di Stadium Bolasepak Binan itu, skuad wanita negara yang membawa misi mencatat keputusan seri terpaksa akur dengan kekuatan Thailand yang membuka jaringan pada minit ke-25 menerusi Ploychompoo Somnuek.Bersambung babak kedua, skuad Gajah Putih mengukuhkan kedudukan apabila mencetak gol kedua menerusi jaringan Pattaranan Aupachai pada minit ke-54.Tidak terhenti di situ, Thailand menambah koleksi gol pada minit ke-73 hasil jaringan U-Raiporn Yongkul dan berbaki empat minit wisel penamat, Nutwadee Pram-Nak pula menghadiahkan gol keempat buat pasukan itu.Keputusan itu menyaksikan skuad kendalian Jacob Joseph mengumpul dua mata untuk berada di kedudukan keempat kumpulan A manakala Thailand memperoleh 10 mata di tempat kedua.

Malaysia akan meneruskan aksi pelengkap kumpulan berdepan skuad Bawah 23 Tahun (B-23) Australia pada Selasa depan selepas hanya mencatatkan dua seri dan dua kekalahan sepanjang empat perlawanan diharungi.Dalam pada itu, pasukan tuan rumah Filipina terus mengekalkan rekod tanpa kalah dalam saingan apabila menundukkan Indonesia 4-1 untuk mendahului kedudukan teratas kumpulan dengan mengumpul 12 mata.Skuad B-23 Australia turut mencatat kemenangan 4-1 ke atas Singapura untuk berada di kedudukan ketiga kumpulan dengan mengumpul tujuh mata.Pada edisi 2019, yang merupakan kali terakhir pertandingan itu dianjurkan, Malaysia gagal mara ke pusingan separuh akhir selepas menamatkan saingan kumpulan di kedudukan ketiga dengan mengumpul dua kemenangan daripada keseluruhan empat perlawanan.Pencapaian terbaik pasukan wanita negara di Kejohanan AFF adalah pada edisi 2007 yang menyaksikan Malaysia mara sehingga ke peringkat separuh akhir. -BERNAMA


Kekalahan beregu negara jadi pencetus semangat lakar kejayaan di Sukan Komanwel Birmingham - Rexy

(Beregu lelaki negara, Aaron Chia-Soh Wooi Yik antara wakil negara yang tewas di peringkat separuh akhirTerbuka Malaysia dan Masters Malaysia/Foto BERNAMA)

KUALA LUMPUR, 10 Julai - Kekalahan skuad badminton negara diharapkan menjadi pengajaran dan pembakar semangat untuk melakarkan kejayaan pada Sukan Komanwel Birmingham hujung bulan ini.Pengarah Kejurulatihan Persatuan Badminton Malaysia (BAM), Rexy Mainaky menegaskan masih banyak perkara yang perlu dilakukan pemain beregu negara selepas sekadar mara ke pentas separuh akhir Terbuka Malaysia dan Masters Malaysia.Beliau menyatakan walaupun mereka sedang dalam kekecewaan ketika ini, namun pemainnya masih memiliki motivasi yang baik untuk beraksi pada temasya yang akan datang."Nampak mereka kecewa masih ada, mereka tak boleh ke peringkat akhir dan peluang itu saya rasa ada, setakat ini mereka mempunyai motivasi atau semangat untuk memberikan pingat emas di Sukan Komanwel, itu masih sangat tinggi," katanya dalam sidang media secara dalam talian di sini hari ini.

(Pengarah Kejurulatihan BAM, Rexy Mainaky bercakap ketika sidang media secara dalam talian)

Dalam pada itu, Rexy turut memaklumkan beberapa perubahan latihan juga akan dilakukan bagi memperkemaskan lagi aksi beregu negara.Selain itu keputusan untuk menukar pasangan regu mereka juga masih belum dimuktamadkan.Ketika disoal berkenaan perkembangan jurulatih baharu, beliau menyatakan keputusan itu juga masih dalam pertimbangan pihaknya.


Chico Aura tamatkan kemarau gelaran juara, Se-Young juarai Masters Malaysia

(Pemain perseorangan lelaki Indonesia, C Dwi Wardoyo bergambar bersama pingat selepas berjaya menewaskanlawannya pada perlawanan pusingan akhir badminton 'Perodua Malaysia Masters 2022'/Foto BERNAMA)

KUALA LUMPUR, 10 Julai - Pemain bukan pilihan dari Indonesia, Chico Aura Dwi Wardoyo, akhirnya berjaya menamatkan kemarau tanpa sebarang kejuaraan antarabangsa apabila meraih gelaran Masters Malaysia 2020 di Axiata Arena Bukit Jalil, di sini, hari ini.Pemain perseorangan lelaki Indonesia itu menampilkan aksi membanggakan dengan menewaskan pemain pilihan kelapan kejohanan, Ng Ka Long Angus dari Hong Kong, 22-20, 21-15, pada pertarungan sengit untuk gelaran sulung kejohanan berstatus BWF Super 500.Pemain nombor ke-45 dunia itu berkata ia adalah impian yang menjadi kenyataan untuk melakarkan pencapaian terbesar setakat ini sejak mula mewakili pasukan kebangsaan Indonesia  pada 2015."Saya harap kemenangan ini akan memberi inspirasi kepada saya untuk bermain dengan baik pada kejohanan akan datang dan setanding dengan rakan sepasukan - Anthony Sinisuka Ginting dan Jonatan Christie," kata pemain berusia 24 tahun itu selepas aksi final itu.

(Aksi pemain badminton perseorangan wanita Korea Selatan, An Se Young ketika menentang pemain China, Chen Yu Fei pada perlawanan akhir badminton 'Perodua Malaysia Masters 2022'/Foto BERNAMA)

Sementara itu, pemain Korea Selatan, An Se Young muncul juara perseorangan wanita selepas akhirnya menewaskan juara bertahan, Chen Yu fei dari China, buat pertama kali dalam lapan pertemuan mereka sebelum ini.Se Young menjadi pemain pertama dari Korea Selatan merangkul kejuaraan tersebut selepas menyingkirkan Yu Fei dengan keputusan straight set 21-17, 21-5 dalam tempoh 38 minit.Pemain berusia 20 tahun dan berada di ranking keempat dunia itu mengakui bahawa sukar untuk mempercayai boleh memenangi final terhadap Yu Fei selepas tewas kepada pemain ranking ketiga dunia itu selama ini."Saya melakukan banyak kajian tentang permainannya menerusi video lama dan itu banyak membantu saya meningkatkan prestasi menentangnya," katanya yang membuat persediaan menghadapi Kejohanan Dunia 2022 di Tokyo dari 21 hingga 28 Ogos ini. Dalam pada itu, aksi akhir Kejohanan Badminton Master Malaysia 2022 menyaksikan ketiadaan wakil Malaysia selepas dua wakil negara iaitu beregu wanita, Pearly Tan-M.Thinaah dan beregu lelaki, Aaron Chia-Soh Wooi Yik terkandas di separuh akhir apabila tewas kepada lawan masing-masing.Situasi yang sama juga berlaku ketika Terbuka Malaysia minggu lalu apabila tidak ada wakil negara di pentas akhir. -BERNAMA


Kekalkan sasaran tujuh emas bukan tugas mudah - Faizal Azumu

IPOH, 10 Julai- Menteri Belia dan Sukan Datuk Seri Ahmad Faizal Azumu menyifatkan bukan satu tugas mudah untuk kontinjen negara mengekalkan sasaran meraih tujuh pingat emas pada temasya Sukan Komanwel Birmingham 2022 yang dijadual berlangsung 28 Julai hingga 8 Ogos ini.Beliau berkata sasaran sekurang-kurangnya mengenggam lima atau enam pingat emas dianggap lebih realistik selepas penarikan diri jaguh badminton negara Lee Zii Jia serta kemalangan yang menimpa pemain skuasy S.Sivasangari.“Sebagai contoh, saya fikir kita boleh letakkan sasaran pingat emas kepada atlet terjun Datuk Pandelela Rinong berdasarkan prestasi beliau di Kejohanan Dunia 2022 di Budapest, Hungary baru-baru ini.“Ini merupakan pendapat saya secara peribadi, bagaimanapun saya menyerahkan kepada Majlis Olimpik Malaysia (MOM) dan Majlis Sukan Negara (MSN) untuk memikirkan semula sasaran pingat emas tersebut,” katanya ketika ditemui pemberita selepas meraikan 23 bekas atlet pada Majlis Makan Malam Sambutan Lagenda Balapan dan Padang Sukan Olahraga Negeri Perak di Kelab Diraja Ipoh, malam tadi.Di Hungary, Pandelela memenangi dua pingat gangsa dalam 10m platform wanita dan 10m platform seirama, menewaskan penerjun dari negara Komanwel yang lain.Pada 28 Jun lepas, Ketua Kontinjen (CDM) Malaysia Datuk Shahrul Zaman Yahya menegaskan sasaran tujuh pingat emas yang ditetapkan bakal berubah ekoran ketiadaan Zii Jia dan Sivasangari.Ahmad Faizal berkata perkara itu akan dibincangkan serta diperhalusi dalam masa terdekat bersama pihak berkaitan.Beliau berkata pihaknya mengharapkan 102 atlet negara yang bakal beraksi pada temasya sukan kedua terbesar di dunia tersebut mempamerkan aksi terbaik sekali gus mengharumkan nama Malaysia di persada antarabangsa.“Saya yakin atlet kita mampu melakar kejutan pada temasya kali ini atau sekurang-kurangnya menimba pengalaman untuk dijadikan panduan dalam meningkatkan prestasi masing-masing,” katanya.

(Menteri Belia dan Sukan, Datuk Seri Ahmad Faizal Azumu)

Mengulas keadaan terkini Sivasangari yang cedera dalam kemalangan kereta pada 26 Jun lepas, Ahmad Faizal berkata atlet kelahiran Kedah yang menghuni rangking ke-16 dunia itu berada dalam keadaan stabil, namun memerlukan masa untuk pulih sepenuhnya.“Jadi mari kita sama-sama mendoakan beliau dan memberi dorongan agar tidak patah semangat kerana banyak perkara yang perlu beliau lakukan selepas ini,” katanya. -BERNAMA


Harimau Muda layak ke separuh akhir Piala AFF B-19

(Skuad Harimau Muda bawah 19 (B-19)/FOTO FAM)

KUALA LUMPUR, 10 Julai- Skuad Harimau Muda bawah 19 (B-19) mengesahkan slot ke separuh akhir Kejuaraan Bawah 19 Tahun (B-19) Persekutuan Bolasepak ASEAN (AFF) selepas menewaskan Timor Leste 4-3, malam ini.Saingan Kumpulan B di Stadium Madya, Jakarta, itu menyaksikan skuad muda kebangsaan memperoleh gol pendahuluan hasil penyudah Muhammad Najmudin Akmal Kamal Akmal menerusi sepakan percuma seawal minit kesembilan.Bagimanapun, pasukan lawan yang diberi jolokan ‘The Raising Sun’ berjaya menyamakan kedudukan pada minit ke-11 menerusi ketua pasukan Cristevao Moniz Fernandes sebelum Adam Farhan Mohd Faizal mencetak jaringan kedua negara selang empat minit kemudian.Bersambung babak kedua, skuad kendalian Hassan Sazali Mohd Waras berjaya menambah jaringan ketiga menerusi Muhammad Alif Izwan Yuslan pada minit ke-52, namun skuad Timor Leste jagaan Lee Min Young turut menyumbat gol keduanya hasil jaringan Mario Donasio Quintao dua minit kemudian.Pada minit ke-63, Adam Farhan sekali lagi meledak gol keempat negara sebelum Mario Donasio tampil membuat gerakan cantik membuahkan hasil jaringan ketiga pada minit ke-76 dan keputusan kekal 3-4 sehingga wisel penamat.Kemenangan tersebut menyaksikan juara 2018, Malaysia, berada di kedudukan kedua Kumpulan B dengan tujuh mata selepas mencatat kemenangan 2-1 ke atas Kemboja pada aksi sulung 5 Julai lalu dan mengikat Singapura tanpa jaringan pada Jumaat.Sementara itu, mengulas mengenai perlawanan itu, Hassan Sazali berkata, meskipun corak permainan skuad kebangsaan kelihatan positif namun beliau bimbang terhadap barisan pertahanan yang dilihat lemah dalam perlawanan malam ini.Jelasnya, prestasi skuad muda negara itu bagaimanapun kelihatan meningkat berbanding ketika menentang Singapura pada perlawanan lepas."Apa yang merisaukan saya ialah barisan pertahanan, walaupun kita telah menjaringkan gol tapi kita juga bolos dengan cepat.

(Harimau Muda mengesahkan slot ke separuh akhir Piala AFF B-19 selepasmenewaskan Timor Leste 4-3 di Stadium Madya, Jakarta/FOTO FAM)

"Saya lebih memikirkan kadar rehat pemain saya...Saya tidak mencari kemenangan sehingga memaksa pemain,” katanya menerusi klip audio yang dikongsikan kepada media.Dalam pada itu, Laos kekal di kedudukan teratas dengan sembilan mata walaupun kurang satu aksi, manakala Kemboja dan Timor Leste berkongsi tiga mata, masing-masing menduduki tempat ketiga dan keempat, diikuti Singapura di tempat tercorot dengan satu mata.Harimau Muda bakal menamatkan saingan peringkat kumpulan menentang Laos dalam satu lagi aksi jam 4 petang (Malaysia) pada Isnin bagi menentukan juara kumpulan sebelum ke peringkat separuh akhir untuk bertemu sama ada Thailand atau Vietnam pada 13 Julai ini. - BERNAMA


Pemain Kazakhstan, Elena Rybakina juara Wimbledon

(Pemain Kazakhstan, Elena Rybakina mencium trofi Venus Rosewater Dish selepas memenangi acara perseorangan wanita tenis Wimbledon/AFP)

LONDON, 10 Julai- Elena Rybakina menewaskan pemain Tunisia, Ons Jabeur 3-6, 6-2, 6-2 untuk menjadi pemain pertama dari Kazakhstan memenangi kejuaraan perseorangan Grand Slam tenis Wimbledon.Jabeur, yang juga pemain nombor dua dan turut mempunyai misi besar pada aksi final itu untuk melakar sejarah menjadi pemain Afrika dan Arab pertama memenangi kejuaraan Grand Slam, bermula baik dengan memenangi set pertamaBagaimanapun, Rybakina, 23, yang juga pilihan ke-17 bangkit daripada kegugupan dengan memperagakan servis dan aksi bertenaga dalam dua set berikutnya untuk memenangi perlawanan itu.

(Aksi Elena Rybakina menentang pemain Tunisia, Ons Jabeur pada kejuaraan perseorangan Grand Slam Wimbledon/AFP)

Pemain berusia 23 tahun itu, yang sebelum ini tidak pernah mara melepasi suku akhir Grand Slam, berkata dia "sangat gementar" sebelum dan semasa perlawanan di Gelanggang Pusat dihangatkan lagi dengan kehangatan terik matahari pada hari [perlawanan itu."Saya tidak sangka berada di minggu kedua Grand Slam di Wimbledon,"  "Untuk menjadi pemenang adalah menakjubkan. Saya tidak mempunyai kata-kata untuk menyatakan betapa gembiranya saya." katanya.

(Reaksi kecewa  pemain Tunisia Ons Jabeur ketika sidang media selepas tewas menentang pemain Kazakhstan Elena Rybakina/AFP)

Sementara itu, naib juara Wimbledon Ons Jabeur tetap membanggakan peminatnya walaupun tewas dengan gelaran ikonik itu.Pemain berusia 27 tahun itu baru-baru ini telah disifatkan sebagai penyumbang kegembiraan sukan itu olehpeminat tenis Tunisia, dan walaupun kalah, rakyat negara itu berkata mereka akan terus menyokongnya.Peminatnya percaya bahawa kejayaannya telah membuka mata Tunisia lebih memberi tumpuan kepada pekembangan sukan tenis seterusny akan mempengaruhi orang ramai untuk belajar serta bermain permainan itu.-REUTERS


Tiada wakil negara pada aksi akhir Kejohanan Badminton Master Malaysia 2022

(Pearly Tan dan M.Thinaah gagal meneruskan saingan selepas tewas kepada beregu nombor satu dunia, Chen Qing Chen-Jia Yi Fan)

KUALA LUMPUR, 9 Julai - Tidak ada wakil negara di aksi akhir Kejohanan Badminton Master Malaysia 2022 selepas dua wakil negara, Pearly Tan-M.Thinaah dan Aaron Chia-Soh Wooi Yik terkandas di separuh akhir.Beregu wanita nombor satu negara, Pearly Tan dan M.Thinaah gagal meneruskan saingan selepas tewas kepada beregu nombor satu dunia, Chen Qing Chen-Jia Yi Fan,10-21,19-21. Berlangsung di Axiata Arena, beregu negara gagal menyaingi ketangkasan pilihan nombor satu kejohanan berkenaan apabila tewas mudah pada set pertama dengan 10-21.Meskipun berjaya menunjukkan kebangkitan pada set kedua dengan berjaya mengikat kedudukan 19-19, beregu negara gagal mempertahankan kedudukan berkenaan selepas tewas 19-21.Beregu lelaki negara, Aaron Chia-Soh Wooi Yik juga gagal meneruskan kempen tewas dengan tiga set kepada beregu Indonesia Fajar Alfian-Muhammad Rian Ardianto.

(Aaron Chia-Soh Wooi Yik tewas dengan tiga set kepada beregu Indonesia, Fajar Alfian-Muhammad Rian Ardianto)

Berdasarkan rekod, kedua-dua beregu ini telah bertemu sebanyak lima kali dengan kelebihan memihak kepada beregu negara dengan 3-2.Kali ini beregu Indonesia beraksi lebih baik, hanya memerlukan 15 minit untuk menutup set pertama dengan 21-14.Di babak kedua, beregu negara berjaya menunjukan permainan yang baik dalam tempoh 20 minit, berjaya menguasai set kedua dengan 21-19.Pada set penentuan, persembangan beregu negara serba tidak menjadi apabila ketinggalan 2-11 dan terpaksa akur tewas 10-21 dalam tempoh 49 minit.Situasi yang sama juga berlaku ketika Terbuka Malaysia minggu lalu apabila tidak ada wakil negara di pentas final.


Pasukan boling negara langkah kanan dalam kejohanan The World Games 2022

KUALA LUMPUR, 9 Julai- Jaguh boling negara Muhammad Rafiq Ismail membuka kempen dengan langkah kanan apabila memenangi perlawanan pembukaan acara perseorangan lelaki dalam Kejohanan tenpin boling The World Games 2022 di Alabama, Amerika Syarikat, awal pagi tadi.Muhammad Rafiq melakukan 257 jatuhan pin menewaskan pencabarnya dari Australia, Callum Borck yang membuat 208 jatuhan pin pada perlawanan pertama berlangsung di Spare Time Trussville.Pada perlawanan kedua, Rafiq sekali lagi membuat 257 jatuhan pin, manakala Borck hanya mampu membuat 212 jatuhan pin.Seorang lagi wakil lelaki negara, Timmy Tan turut mara ke peringkat seterusnya selepas menewaskan pemain Afrika Selatan, Jivi Sewchuran.

(Jaguh boling negara Muhammad Rafiq Ismail  membuat 257 jatuhan pin, menewaskan pencabarnya dari Australia, Callum Borck)

Timmy ketinggalan pada perlawanan pertama selepas melakukan 200 jatuhan pin sementara Jivi dengan 218 jatuhan pin.Pemain negara itu kemudian bangkit di perlawanan kedua dengan 196-189 jatuhan pin sebelum membuat 224-173 jatuhan pin pada aksi penentuan untuk menewaskan Jivi.Dalam kategori wanita, Sin Li Jane menepati ramalan mara ke peringkat seterusnya setelah menewaskan pemain Korea Selatan, Kim Hyun-mi.Manakala perjuangan Natasha Roslan berakhir setelah tewas di tangan pemain Puerto Rico, Taishaye Naranjo.Kesemua empat pemain boling negara itu turut akan beraksi bagi acara berpasukan lelaki dan wanita pada kejohanan tersebut.


Sukan Komanwel Birmingham 2022: Kerajaan Johor komited sediakan ganjaran kepada atlet negeri

(Sukan Komanwel Birmingham 2022 di England bakal bermula 28 Julai ini)

JOHOR BAHRU, 9 Julai- Kerajaan Johor sedang berusaha menyediakan ganjaran kepada atlit negeri yang berjaya menyumbang pingat dalam temasya Sukan Komanwel Birmingham 2022 di England, yang akan bermula 28 Julai ini.  Exco Belia, Sukan, Pembangunan Usahawan, Koperasi dan Sumber Manusia, Mohd Hairi Md Shah berkata, 16 atlit Johor akan mewakili negara dalam enam acara dalam temasya tersebut.  Ini melibatkan acara ragbi, angkat berat, berbasikal, olahraga, dan ping pong, selain tiga orang atlit akan beraksi dalam sukan tumpuan, badminton.  Hairi juga dijangka akan berada di Birmingham pada temasya tersebut, bagi memberikan sokongan dan peransang, kepada barisan atlit Johor yang bertanding.

(Exco Belia, Sukan, Pembangunan Usahawan, Koperasi dan Sumber Manusia Negeri Johor, Mohd Hairi Md Shah)

"Semua sedia maklum bahawa YAB Menteri Besar (Datuk Onn Hafiz Ghazi), sentiasa menyokong perkembangan sukan terutama yang melibatkan atlet Johor,"Bahkan baru-baru ini beberapa atlit yang mengharumkan nama negeri yang memenangi pingat di luar negara diberikan imbuhan yang lumayan," katanya selepas merasmikan Piala Paragon Badminton 2022 di Johor Bahru.  Dalam pada itu, Mohd Hairi turut memberitahu, pihaknya menyasarkan 40 pingat emas bagi kontinjen Johor, menjelang temasya Sukan Malaysia (SUKMA) 2022 di Kuala Lumpur, September ini.


Djokovic tempat tiket final Kejuaraan Wimbledon

(Gelagat Djikovic selepas menewaskan wakil Britain, Cameron Norrie/ AFP)

LONDON, 9 Jun- Pilihan utama, Novak Djokovic menempah pertemuan final Kejuaraan Wimbledon dengan Nick Kyrgiosselepas membenam cabaran wakil Britain, Cameron Norrie dalam pertarungan 4 set di separuh akhir awal pagi tadi.Bagaimanapun, kejayaan itu tidak hadir dengan mudah apabila Djokovic dipaksa bangkit daripada kekalahan set pertama sebelum menang 2-6, 6-3, 6-2, dan 6-4.Turun dalam misi memburu gelaran Wimbledon ke-4 berturut-turut dan ketujuh dalam kariernya, Djokovic pada awalnya dilihat bergelut untuk mengatasi sorakan padu penonton terhadap Norrie.

(Djokovic bakal bertemu pemain  Australia, Nick Kyrgios, esok/ AFP)

Namun, pemain nombor 3 dunia dari Serbia itu mula beraksi pada tahap sebenar di set kedua dan mendominasi permainan sehingga ke set keempat, sekali gus menyekat hajat Norrie mara ke final buat kali pertama.Pada aksi final esok, Djokovic, 35 tahun, akan berdepan pemain Australia, Nick Kyrgios untuk memburu kejuaraan Grand Slam ke-21 dalam kariernya.Kyrgios pula layak ke final selepas lawannya, Rafael Nadal menarik diri di separuh akhir akibat kecederaan otot. -AFP


Selangor FC ungguli derbi Lembah Klang, mara ke suku akhir

KUALA LUMPUR, 9 Julai- Selangor FC mengesahkan slot ke suku akhir selepas menewaskan Kuala Lumpur (KL) City FC 1-0 pada aksi pusingan kedua kalah mati Piala FA di Stadium Majlis Bandaraya Petaling Jaya, Kelana Jaya malam tadi.Dalam pertembungan derbi Lembah Klang itu, kedua-dua pasukan mempamerkan corak permainan berhati-hati pada babak pertama perlawanan selain gagal memecah kebuntuan gol sehingga wisel separuh masa pertama ditiup.Memasuki babak kedua, Selangor mengorak langkah dengan beberapa cubaan ke arah gawang gol KL namun berjaya dipatahkan penjaga gol Kevin Mendoza.Selangor bagaimanapun mengukir kegembiraan apabila kemasukan Aliff Haiqal Lokman Hakim Lau yang menggantikan Hein Htet Aung berhasil menyumbang gol pendahuluan pada minit ke-61.Skuad The City Boys tersentak dengan jaringan pendahuluan itu cuba menyamakan kedudukan dengan beberapa cubaan Jordan Mintah menguji penjaga gol Selangor, Samuel Somerville namun tetap tidak berhasil mencetak gol.

Pemain Kuala Lumpur City FC Lambert Ryan Edward Lee Kit Seng dihalang pemain Selangor FC Quentin Cheng Jiun Ho ketika Perlawanan Piala FA 2022 di Stadium Majlis Bandaraya Petaling Jaya malam tadi / FOTO BERNAMA

KL terus menekan dengan peluang terakhir terhidang buat mereka di masa kecederaan namun rembatan padu Jordan hanya melepasi gawang gol Selangor.Keputusan kekal Selangor mendahului 1-0 sehingga wisel penamat ditiup.Skuad Red Giants, dijadualkan bertemu Sabah FC di suku akhir pada 23 Julai ini. -BERNAMA


Hanya tinggal dua beregu negara di separuh akhir Masters Malaysia

KUALA LUMPUR, 9 Julai- Hanya beregu wanita dan lelaki utama negara, Peraly Tan-M.Thinaah serta Aaron Chia-Soh Wooi Yik masing-masing akan menggalas harapan negara pada saingan separuh akhir Masters Malaysia, di sini, hari ini.Selepas mengejutkan pilihan keempat, Yuki Fukushima-Siyaka Hirota dari Jepun, 21-14, 21-19 pada pusingan kedua Khamis lepas, beregu negara itu terus menampilkan aksi terpuji apabila menyingkirkan pasangan Indonesia, Apriyani Rahayu-Siti Fadia Silva Ramadhanti 21-18, 21-17 di suku akhir, semalam.Beregu nombor ke-10 dunia itu hanya mengambil masa 42 minit untuk melakarkan kemenangan ke atas juara Terbuka Malaysia itu, minggu lalu, di Axiata Arena Bukit Jalil untuk mara ke separuh akhir dengan dijadual bertemu pilihan pertama kejohanan, Chen Qing Chen-Jia Yi Fan.Pasangan dari China itu turut mengesahkan slot separuh akhir dengan menyingkirkan beregu senegara, Du Yue-Li Wen Mei, 21-15, 21-13.Pearly, ketika ditemui selepas perlawanan, berkata beliau gembira dengan kejayaan itu selepas kekal tenang terutama pada saat-saat genting dalam permainan.Ditanya mengenai aksi hari ini, Thinaah berkata mereka tidak akan memberi tekanan kepada diri sendiri dan cuba menikmati pertarungan menentang pemenang pingat perak Sukan Olimpik Tokyo 2020 itu.Sementara itu, beregu nombor enam dunia, Aaron-Wooi Yik, bermula hambar menentang Chang Ko-Chi-Po Li-Wei dari Taiwan ketika lawan bukan pilihan itu memberikan tentangan sengit pada set pertama, setelah mendahului 16-13.Bagaimanapun, beregu negara itu, mula memperkemaskan permainan sebelum menang set pembukaan, 23-21.Aaron-Wooi Yik, selaku pilihan kelima kejohanan, melengkapkan kemenangan set kedua 21-16 untuk melangkah ke separuh akhir dengan berdepan naib juara Terbuka Malaysia, Fajar Alfian-Muhammad Rian Ardianto dari Indonesia.Beregu Indonesia itu meneruskan kemaraan ke separuh akhir dengan mudah menumpaskan beregu muda negara, Wan Arif Wan Junaidi-Mhd Haikal Nazri, 21-10, 21-16.

Aksi beregu campuran Malaysia, Goh Soon Huat dan Lai Shevon Jemie ketika menentang pemain China, Zheng Si Wei dan Huang Ya Qiong pada perlawanan badminton 'Perodua Malaysia Masters 2022' di Axiata Arena Bukit Jalil semalam FOTO BERNAMA

Sementara itu, gandingan profesional negara, Goh Soon Huat-Shevon Lai gagal mengukir kemenangan sulung dalam tujuh pertemuan dengan pemenang pingat perak Sukan Olimpik Tokyo 2020, Zheng Si Wei-Huang Ya Qiong, dari China.Soon Huat-Shevon tiada tandingan apabila tewas 10-21, 14-21 dalam masa 27 minit.Gandingan China itu dijadual menentang wakil Taiwan, Yang Po Hsuan-Hu Ling Fang dalam memburu tiket final. -BERNAMA


Filipina benam Malaysia 4-0 di Kejohanan AFF Wanita 2022

KUALA LUMPUR, 8 Julai - Skuad bola sepak wanita negara tumpas 0-4 kepada Filipina dalam Kejohanan Persekutuan Bolasepak ASEAN (AFF) 2022 bagi aksi ketiga kumpulan A di Manila, malam ini.Beraksi di Stadium Memorial Rizal, skuad negara banyak diasak sebelum tuan rumah memecah kebuntuan menerusi jaringan luar kotak penalti Sara Eggesvik pada minit ke-32.Tersentak dengan itu, Malayan Tigress berusaha melancarkan serangan balas, namun jentera tengah lawan sukar untuk ditembusi sebelum Filipina menambah jaringan pada minit ke-43 menerusi Katrina Guillou.Pasukan Malaysia yang dibimbing Jacob Joseph terus ketinggalan selepas tiga minit babak kedua bermula apabila Quinley Quezada menanduk hantaran daripada Sara bagi jaringan ketiga Filipina.Penguasaan bola pasukan Filipina membolehkan Anicka Castaneda menambah derita skuad negara dengan jaringan gol keempat pada minit ke-72.

(Kedudukan terkini kumpulan A Kejohanan AFF Wanita 2022 selepas tiga perlawanan/ Foto FB FAM)

Keputusan tersebut merupakan kekalahan pertama Malaysia yang mencatat seri dalam dua perlawanan sebelum ini ketika menentang Singapura dan Indonesia.Malaysia akan meneruskan saingan kumpulan bertemu Thailand pada Ahad ini dan skuad B-23 Australia pada 12 Julai dengan misi wajib menang bagi merebut tempat dua pasukan teratas untuk mara ke pusingan kalah mati.Pada edisi 2019, yang merupakan kali terakhir pertandingan itu dianjurkan, Malaysia gagal mara ke pusingan kalah mati selepas menamatkan saingan kumpulan di kedudukan ketiga dengan mengumpul dua kemenangan daripada keseluruhan empat perlawanan.Pencapaian terbaik pasukan wanita negara di Kejohanan AFF adalah pada edisi 2007 yang menyaksikan Malaysia mara sehingga ke peringkat separuh akhir. -BERNAMA


Blatter, Platini bebas tuduhan penipuan

(Bekas presiden FIFA Sepp Blatter melihat dikerumuni media selepas keputusan perbicaraannya berhubung pembayaran yang disyaki penipuan, di Mahkamah Jenayah Persekutuan Switzerland, di bandar Bellinzona, selatan Switzerland/AFP)

BELLINZONA, 8 Julai- Bekas Presiden FIFA Sepp Blatter dan legenda bola sepak Perancis Michel Platini kedua-duanya dibebaskan daripada tuduhan penipuan oleh mahkamah Switzerland.Blatter, yang memimpin FIFA selama 17 tahun, telah dibebaskan daripada tuduhan penipuan berkaitan pembayaran oleh Mahkamah Jenayah Persekutuan di bandar selatan, di sini.Platini, bekas kapten dan pengurus pasukan kebangsaan Perancis, turut dibebaskan daripada tuduhan sama.Kedua-duanya, yang pernah menjadi antara tokoh paling berkuasa dalam bola sepak global, berjaya melepaskan diri daripada tuduhan penipuan pembayaran berkenaan.Sebelum keputusan penghakiman diumumkan mahkamah, kelihatan kedua-duanya ceria dan berjabat tangan dan mereka kelihatan lega apabila keputusan itu dibacakan.Platini yang menzahirkan kegembiraannya selepas dibebaskan, berkata dakwaan itu telah mengubahnya daripada legenda bola sepak dunia kepada "syaitan"."Saya ingin menyatakan kegembiraan saya untuk semua orang yang saya sayangi bahawa keadilan akhirnya dapat dibuktikanselepas tujuh tahun berdepan pembohongan dan manipulasi," kata Platini dalam satu kenyataan."Kebenaran telah terbongkar semasa perbicaraan ini."Saya terus berpendiriaan bahawa perjuangan saya adalah perjuangan menentang ketidakadilan. "Saya memenangi perlawanan pertama." katanya.Berdasarkan pendakwaan, Blatter seorang warga Switzerland yang mengetuai badan bola sepak global FIFA selama 17 tahun, dan Platini secara tidak sah mengatur supaya FIFA membayar dua juta franc Swiss (AS$2.06 juta) kepada lelaki Perancis itu pada 2011.Rentetan pertuduhan dihadapinya itu, Blatter menamatkan perkhidmatan sebagai presiden FIFA dengan imej buruk dan ia memusnahkan harapan Platini untuk menggantikannya selepas dia turut digantung daripada bermain bola sepak apabila kedua-duanya dikatakan mempunyai kaitan dalam kes berkenaan.

(Bekas presiden UEFA Michel Platini (C) meninggalkan Mahkamah Jenayah Persekutuan Switzerland selepas keputusan perbicaraannya berhubung pembayaran yang disyaki penipuan, di bandar Bellinzona, selatan Switzerland/AFP)

Blatter, 86, berkata pembayaran dua juta franc itu adalah bayaran untuk Platini menjadi penasihat teknikalnya pada 1998.Platini, 67, bekerja sebagai perunding antara 1998 dan 2002 dengan gaji tahunan 300,000 franc Swiss jumlah yang mampu dibayar oleh FIFA walaupunorganisasi itu menghadapi masalah kewangan pada masa itu, kata Blatter kepada mahkamah.Selebihnya gaji satu juta setahun Platini akan diselesaikan kemudian, kata Blatter.Hakim kanan, Josephine Contu Albrizio, berkata perjanjian lisan antara Blatter dan Platini kelihatan boleh dipercayai, begitu juga dengan pemain Perancis itu melihat nilai pasarannya pada 1 juta setahun kerana statusnya dalam permainan.Ia juga kelihatan tidak munasabah bahawa Platini akan bekerja hanya berdasarkan kontrak bertulis yang membayarnya jumlah yang sedikit, hakim memberitahu mahkamah.Ia juga boleh dipercayai bahawa Platini mencari wang tambahan hanya pada 2010 kerana dia tidak memerlukan wang itu dengan segera.Pembayaran itu muncul berikutan siasatan yang dijalankan Jabatan Kehakiman AS ke atas rasuah, penipuan dan pengubahan wang haram dalam FIFA pada 2015, yang menjadi punca pelucutan jawatan Blatter.Kedua-dua pegawai telah diharamkan pada 2015 daripada bermain bola sepak selama lapan tahun atas bayaran tersebut, walaupun larangan mereka kemudiannya dikurangkan.Platini, yang juga kehilangan jawatannya sebagai presiden UEFA berikutan larangan itu, berkata hubungan itu adalah percubaan yang disengajakan untuk menghalang percubaannya menjadi presiden FIFA pada 2015.-REUTERS


Apa jua cadangan diterima demi kemajuan sukan negara - KBS

KUALA LUMPUR, 8 Julai - Kementerian Belia dan Sukan (KBS) sedang menunggu kertas kerja daripada Konfederasi Hoki Malaysia (KHM) berkenaan dana tambahan untuk skuad hoki negara ke Kejohanan Dunia di India tahun hadapan.Timbalan Menterinya, Datuk Seri Ti Lian Ker menyatakan pihak KBS sentiasa terbuka untuk menerima cadangan demi kemajuan sukan negara.Namun katanya, cadangan tersebut akan melalui pertimbangan dan beberapa proses sebelum diluluskan oleh kementerian yang berkaitan antaranya Kementerian Kewangan.

(Timbalan Menteri Belia dan Sukan , Datuk Seri Ti Lian Ker)

"KBS bersedia menerima apa juga cadangan yang baik untuk membangunkan bukan sahaja hoki, bola sepak dan badminton dan sebagainya, tetapi segala cadangan juga perlu bersesuaian dan mengambil kira pertimbangan dan faktor-faktor lain kementerian lain dan sebagainya," kata Ti Lian Ker, selepas melancarkan filem "Anak Rimau" di sini, semalam.Terdahulu, Presiden KHM, Datuk Seri Subahan Kamal menyatakan dana tersebut diperlukan antaranya untuk mengambil jurulatih fizikal yang berkepakaran tinggi sebagai langkah meningkatkan lagi prestasi skuad bimbingan Arul Selvaraj.


Dua beregu wanita cemerlang, mara ke suku akhir

BUKIT JALIL, 7 Julai - Dua Beregu wanita negara Pearly Tan dan M Thinaah serta Anna Cheong Ching Yik dan Teoh Mei Xing melakar kejutan mara ke suku akhir selepas menewaskan pilihan kejohanan.  Pearly Tan dan M Thinaah menewaskan pilihan ke-4 kejohanan Yuki Fukushima dan Sayaka Hirota dari Jepun, 21-14, 21-19. Manakala, Anna Cheong Ching Yik dan Teoh Mei Xing menumbangkan pilihan ke-5 kejohanan dari Jepun, Mayu Matsumoto dan Wakana Nagahara dengan keputusan 21-11, 21-15.  Bersaing sengit pada awal set pertama, Anna dan Mei Xing semakin menjarakkan diri pada kedudukan mata ke-13 seterusnya menutup set pertama dengan kemenangan 21-11.  Meskipun Mayu Matsumoto dan Wakana Nagahara cuba bangkit, namun corak permainan pantas ditampilkan gandingan negara menghuni ranking ke-37 dunia itu memastikan set kedua menjadi milik Malaysia dengan keputusan 21-15.  Pearly Tan dan M Thinaah yang turun selepas itu tampil garang menumpaskan Yuki Fukushima dan Sayaka Hirota 21-14 pada set pertama.

Walaupun gandingan Jepun berada ranking ke-2 dunia itu kembali memperkemas aksi pada set kedua, namun Pearly dan M. Thinaah kekal tenang memenangi set kedua dengan keputusan 21-19.  Anna dan Mei Xing bakal bertemu wakil Korea, Jeong Na Eun dan Kim Hye Jeong pada suku akhir esok.  Manakala Pearly dan M Thinaah bakal berdepan cabaran lebih sukar menentang Juara Terbuka Malaysia 2022, Apriyani Rahayu dan Siti Fadia Silva Ramadhani dari Indonesia.


Malaysia Master 2022: Jin Wei tewas di pusingan kedua

BUKIT JALIL, 7 Julai- Perkembangan Malaysia Masters 2022 menyaksikan pemain perseorangan wanita negara, Goh Jin Wei terpaksa akur tewas kepada pemain ranking ke-2 dunia dari Taiwan, Tai Tzu Ying dalam aksi rubber set pada pusingan kedua.Wakil tunggal perseorangan itu tumbang kepada juara Terbuka Indonesia 2022 dengan keputusan 21-16, 7-21, 21-9 dalam tempoh 42 minit.Bermula baik dengan sokongan padu penyokong sendiri, Jin Wei banyak memaksa Tzu Ying melakukan 'unforced' untuk menguasai set pertama 21-16.Tzu Ying bagaimanapun mula mendapat rentak pada set kedua yang menyaksikan beliau menang mudah set tersebut dengan keputusan 21-7.Jin Wei yang terus bergelut dengan masalah kecergasan terus tenggelam pada set penentuan dengan kekalahan 21-9.Dia berjaya menumbangkan pemain Amerika Syarikat, Zhang Beiwen pada pusingan awal semalam meskipun mengakui tidak cergas sepenuhnya.Pada Master Malaysia 2019, Jin Wei berjaya mara ke separuh akhir sebelum tewas kepada pemain Thailand, Ratchanok Intanon.

(Pemain badminton perseorangan wanita negara, Goh Jin Wei)


DBKL kaji semula rasional pemberian hak pengurusan Stadium KL

KUALA LUMPUR, 7 Julai - Dewan Bandaraya Kuala Lumpur (DBKL) akan mengkaji semula rasional pemberian hak pengurusan Stadium Bola Sepak Kuala Lumpur di Cheras kepada sebuah syarikat swasta.Datuk Bandar Kuala Lumpur, Datuk Seri Mahadi Che Ngah berkata pihaknya juga perlu melihat justifikasi cadangan daripada Persatuan Bola Sepak Kuala Lumpur (KLFA) supaya pengurusan stadium itu diserahkan kembali kepada persatuan berkenaan."Kena kaji balik apakah rasional yang dibuat ketika menyerahkan stadium ini, sama ada syarikat itu masih 'continue' mempunyai rasionalnya atau perlu dilihat semula, dan tengok macam mana. Keputusan yang kita nak buat adalah untuk memudahkan dan memberikan keuntungan kepada semua pihak."Yang penting sekali, setiap perkara dilaksanakan mestilah menjamin kemampanan bandar raya serta memberikan faedah kepada warga kota".Beliau berkata demikian selepas majlis penyerahan tajaan KL Car Free Morning di sini, pada Khamis.Semalam, Presiden KLFA, Khalid Abdul Samad mendakwa syarikat swasta yang mengambil alih pengurusan stadium secara pajakan tidak mampu menangani pelbagai masalah penyelenggaraan berkaitan padang dan aspek pencahayaan, terutamanya ketika saingan Piala AFC, bulan lalu.

(Datuk Bandar Kuala Lumpur, Datuk Seri Mahadi Che Ngah menghadiri majlis penyerahan tajaan KL Car Free Morning di ibu negara pada Khamis/FOTO FB DBKL)

Beliau berkata jika diamanahkan menguruskan stadium itu, KLFA akan memastikan ia diselenggara dengan baik bagi sebarang penganjuran kejohanan peringkat antarabangsa pada masa akan datang.Sementara itu, Pengarah Eksekutif Pembangunan Sosio Ekonomi DBKL, Datuk Anwar Mohd Zain menjelaskan pihaknya akan meneliti semula perjanjian yang dibuat dengan syarikat berkenaan sama ada intipatinya ditepati atau sebaliknya.


Terengganu FC sahkan tempat di suku akhir Piala FA

(Pemain Terengganu FC (TFC) meraikan kejayaan bersama para penyokong mereka selepas menumpaskan pasukan Kedah Darul Aman FC (KDAFC) di Stadium Sultan Mizan Zainal Abidin, Gong Badak/BERNAMA)

KUALA NERUS, 7 Julai- Terengganu FC (TFC) mengesahkan tempat di peringkat suku akhir Piala FA apabila melakar kemenangan tipis 1-0 terhadap Kedah Darul Aman FC (KDA FC) malam tadi.  Dalam aksi pusingan kedua yang berlangsung di Stadium Sultan Mizan Zainal Abidin Kuala Nerus, pasukan tuan rumah bermula garang dengan menampilkan corak menyerang.  Seawal minit ke-6, Mohd Faiz Nasir menceriakan lebih 11,000 penyokong tuan rumah menerusi tandukan cantik hasil umpanan pemain sensasi negara Faisal Abdul Halim untuk meletakkan TFC di depan.

(Mohd Faiz Mohd Nasir meraikan kejayaannya selepas menjaringkan gol pertama buat pasukannya semasa menentang pasukan Kedah Darul Aman FC (KDAFC)/BERNAMA)

Bersambung babak kedua pasukan pelawat menggandakan asakan untuk memburu gol penyamaan.  Biarpun TFC hanya bermain 10 pemain selepas pemain import mereka Pape Diakite dilayangkan kad merah pada minit ke-50, KDA FC gagal memanfaatkan peluang untuk sekurang-kurangnya mencari gol penyamaan hingga wisel penamat.  TFC seterusnya akan menentang Kuching City FC pada suku akhir.


Valeree Siow dan Tang Jie mara ke pusingan kedua Badminton Masters Malaysia 2022

BUKIT JALIL, 6 Julai- Beregu campuran negara, Chen Tang Jie dan Valeree Siow semakin menampilkan keserasian selepas menyingkirkan gandingan ranking ke-12dunia, Mark Lamsfuss dan Isabel Lohau untuk mara ke pusingan kedua Badminton Masters Malaysia 2022.Pasangan negara menghuni ranking ke-150 dunia menumpaskan lawan menerusi aksi straight set 21-17 21-11 dalam tempoh 33 minit.Bermula perlahan pada awal set pertama, Tang Jie dan Valeree Siow bagaimanapun kembali bangkit memperbaiki permainan dan menguasai set pertama 21-17.Set kedua menjadi semakin mudah buat wakil negara itu yang tidak berdepan kesukaran menutup permainan dengan kemenangan 21-11."Saya sangat hargai pasangan saya hari ini. Masa saya buat kesalahan, dia masih konsisten untuk terus bagi motivasi pada saya," kata Chen Tang Jie kepada RTM.Bagi Valeree Siow pula, dia tidak mementingkan rangking sebaliknya hanya mahu membanggakan negara."Saya tak banyak fikir tentang rangking atau yang lain. Saya masuk dalam gelanggang dan saya akan bagi yang terbaik dan aplikasikan ilmu yang saya belajar dan berlatih," tambah Valeree Siow.Tang Jie dan Valeree Siow yang baru digandingkan musim ini bakal berdepan campuran Thailand, Supak Jomkoh dan Supissara Paewsampran dalam pusingan kedua esok.


Atlet judo negara sasar kutipan pingat pada Sukan Komanwel Birmingham 2022

SEREMBAN, 6 Julai- Penampilan sulung atlet judo negara pada Sukan Komanwel Birmingham 2022 Ogos depan mampu menyumbang pingat buat negara.Menurut Ketua Kontinjen Negara (CDM) ke Sukan Komanwel 2022, Datuk Shahrul Zaman Yahya, Amir Daniel Abdul Majeeda yang bakal beraksi dalam kategori bawah 73 kilogram dan Kamini Sri Segaran yang bertanding menerusi kategori bawah 57 kilogram mampu melakar kejutan selepas mendapat pingat gangsa dalam temasya Sukan SEA Hanoi 2021."Bukan suatu perkara yang mudah kerana kita tahu banyak negara yang mempunyai atlet judo yang sangat hebat di peringkat dunia tapi saya harap mereka boleh buat kejutan kerana kedua-dua atlet pernah merangkul pingat gangsa di temasya Suka Sea," kata Datuk Shahrul ketika membuat lawatan ke pusat latihan atlet judo di Nilai, Negeri Sembilan.

(Ketua Kontinjen Negara (CDM) ke Sukan Komanwel 2022, Datuk Shahrul Zaman Yahya menjelaskan sasaran tersebut ketika ditemui media di pusat latihan judo di Nilai)

Sementara itu, Amir Daniel dan Kamini mengakui sangat teruja untuk beraksi pada Sukan Komanwel 2022 selepas kali terakhir judo dipertandingkan pada edisi 2014 di Glasgow, Scotland."Bagi saya, sasaran ke suku akhir kerana selepas pandemik, tidak ada banyak pertandingan di luar negara. Pertandingan pertama juga adalah sukan SEA dan kemenangan pingat gangsa pada kejohanan tersebut memberi inspirasi untuk saya terus ke hadapan dan menyasarkan ke peringkat suku akhir dalam Komanwel," kata Amir Daniel ketika ditemu bual RTM.

(Atlet judo negara, Amir Daniel Abdul Majeeda ditemu bual RTM)

"Saya juga menyasarkan ke peringkat suku akhir kerana selepas pandemik kami kurang didedahkan dengan mana-mana pertandingan," tambah Kamini yang turut ditemu bual pemberita RTM di pusat latihan atlet judo di Nilai.


Masters Malaysia: Permulaan baik buat dua beregu wanita negara

KUALA LUMPUR, 6 Julai- Dua beregu wanita negara Pearly Tan-M. Thinaah dan Anna Ching Yik Cheong-Teoh Mei Xing melepasi halangan pusingan pertama di Masters Malaysia 2022.Pearly-Thinaah menguasai perlawanan untuk mudah menundukkan pasangan dari India Treesa Jolly-Gayatri Gopichand Pullela 21-14, 21-14 di Axiata Arena.Meskipun mencatat kejayaan selesa, Pearly berkata beliau tidak berpuas hati dengan permainan mereka.“Hari ini (Selasa) kami bermain agak perlahan dan tidak begitu agresif berbanding persembahan kami sebelum ini. Kami harap dapat membaiki corak permainan esok,” katanya kepada pemberita selepas perlawanan.Beregu bukan pilihan itu bakal menentang satu lagi beregu India Ashwini Bhat K-Shikha Gautam, jika pasangan itu berjaya mengatasi cabaran pilihan keempat kejohanan Yuki Fukushima-Sayaka Hirota dari Jepun hari ini.

(Pearly-Thinaah menguasai perlawanan untuk mudah menundukkan pasangan dari India Treesa Jolly-Gayatri Gopichand Pullela 21-14, 21-14 di Axiata Arena)

Sementara itu, Anna-Mei Xing mengambil masa 38 minit untuk menewaskan pasangan adik-beradik Benyapa Aimsaard-Nuntakarn Aimsaard dari Thailand 21-19, 21-17.Anna-Mei Xing, yang berada pada ranking ke-37 dunia, akan bertemu Pichamon Phatcharaphisutsin-Nannapas Sukklad dari Thailand atau pilihan kelima Mayu Matsumoto-Wakana Nagahara dari Jepun.Anna berkata mereka tidak gentar dengan beregu Thailand itu yang berkedudukan ranking ke-30 dunia, kerana tanggungjawab mereka adalah untuk memberikan yang terbaik dan memastikan mereka kekal dalam kejohanan itu.Namun, dua lagi pasangan tempatan, Low Yeen Yuan-Valeree Siow and Vivian Hoo-Lim Chiew Sen, tersingkir pada pusingan pertama. Yeen Yuan-Valeree ditewaskan pasangan Indonesia Febby Valencia Dwijayanti Gani-Ribka Sugiarto 12-21, 17-21 manakala Vivian-Chiew Sen memberi tentangan sengit sebelum ditundukkan pilihan utama dari China Chen Qing Chen-Jia Yi Fan, 17-21, 21-23.Terdahulu, empat beregu lelaki Malaysia termasuk Aaron Chia-Soh Wooi Yik dan beregu professional Goh V Shem-Low Juan Shen mara ke pusingan kedua. Aaron-Wooi Yik menewaskan pasangan Jepun Akira Koga-Taichi Saito 21-16, 21-19 manakala V Shem-Juan Shen menumpaskan Muhammad Shohibul Fikri-Bagas Maulana dari Indonesia 15-21, 21-14, 21-19.- BERNAMA


Sukan Komanwel 2022: Nurul Izzah bakal gegar Valodrom Lee Valley VeloPark

NEGERI SEMBILAN, 6 Julai - Mengambil inspirasi dari kejayaan jaguh berbasikal negara Datuk Muhd Azizulhasni Awang.Pelumba berbasikal wanita negara, Nurul Izzah Izzati Asri berikrar akan menggegarkan Valodrom Lee Valley VeloPark pada penampilan sulungnya di sukan Komanwel Birmingham hujung bulan ini.Selain itu, kejayaan memenangi pingat emas Kejohanan Berbasikal Asia (ACC) bulan lalu, nyata memberi suntikan semangat kepada beliau untuk terus mencipta kejayaan di pentas lebih besar.

(Pelumba berbasikal wanita negara, Nurul Izzah Izzati Asri)

Pelumba kelahiran Kedah berusia 19 itu menegaskan beliau lebih selesa berlumba dalam acara 500 meter.Namun untuk ke Komanwel ini, ketua jurulatih berbasikal trek negara John Beasley belum memutuskan acara yang akan di sertai beliau."Untuk Komanwel ini saya tidak pasti lagi, yang sebelum ini saya masuk empat acara, saya masuk team sprint , sprint, keiring dengan acara 500 meter," katanya kepada media di sini.Selain beliau, cabaran skuad berbasikal negara turut di galas Shah Firdaus, Muhammad Fadhil Mohd Zonis, Ridwan, Anis Amira Rosidi, Nurul Aliana Syafika Azizan di Sukan Komanwel yang membuka tirainya pada 28 Julai ini.


Sukan Komanwel 2022: Skuad terjun fokus kekalkan momentum

KUALA LUMPUR, 6 Julai - Menjelang Temasya Sukan Komanwel 2022 di Birmingham, England bermula 28 Julai hingga Ogos depan. Skuad Terjun Kebangsaan kini bersedia memberi persembahan terbaik dengan mengekalkan momentum sedia ada.Ratu Terjun Kebangsaan Datuk Pandelela Rinong sasaran mereka adalah memberikan cabaran pada lawan serta kekalkan teknik sedia ada dengan elakkan sebarang kecederaan sepanjang tempoh tiga minggu sebelum temasya bermula.

(Ratu Terjun Kebangsaan Datuk Pandelela Rinong dan Nur Dhabitah Sabri ketika ditemui media di sini)

"Kita mahukan sokongan pasukan fisioterapi, perubatan untuk memantau kami di sana termasuk barisan kejurulatihan juga mampu memberikan keputusan yang baik kepada kami nanti," kata Pandelela di sini.Tambahnya beliau tidak gusar dengan keciciran pingat yang diletakkan oleh Majlis Olimpik Malaysia MOM pada pasukannya dengan kini berada di landasan positif.Bagi Nur Dhabitah Sabri fokusnya adalah sentiasa melakukan latihan dan displin tinggi serta melakukan cubaan terbaik dengan dalam terjunan yang mantap untuk persiapan akhir ini."Seperti saya katakan adalah fokus pada latihan untuk pembangunan diri kerana kita tahu pada kejohanan dunia baru-baru ini segalanya kemungkinan akan berlaku dan berubah, sesiapa sahaja boleh menang. Hanya kita perlu fokuskan pada pertandingan dengan lakukan yang terbaik" kata Dhabitah di sini.Dhabitah menjelaskan pengalaman melalui pada kejohanan dunia disertai baru-baru ini sebagai pra-persiapan fokus ke komanwel tidak lama lagi dengan perbaiki Mereka ditemui media di Lapangan Terbang Antarabangsa Kuala Lumpur KLIA di Sepang selepas pulang dari Hungary dengan raih dua pingat gangsa 10 meter platform wanita dan 10 meter seririama wanita berpasangan di sana.


Liga Super: Dua jaringan Ifedayo bantu Melaka United benam Selangor FC

MELAKA, 6 Julai - Dua jaringan Ifedayo Olusegun membantu Melaka United mengutip  tiga mata berharga selepas menewaskan Selangor FC 2-0 pada aksi tunggal Liga Super di Stadium Hang Jebat malam tadi.Minit-minit awal perlawanan menyaksikan kedua-kedua pasukan cuba mencari titik kelemahan masing-masing menerusi gerakan ke arah kubu lawan namun tidak menemui sentuhan penyudah walaupun Selangor juga dilihat sering melakukan hantaran yang mengancam pertahanan Melaka United.Bagaimanapun, pada minit ke-39 tuan rumah memecah kebuntuan menerusi jaringan Ifedayo yang menerima umpanan di depan pintu gol, hasil gerakan pantas Sony Norde menewaskan pertahanan Selangor.Tersentak dengan jaringan itu pasukan Gergasi Merah Kuning cuba bangkit untuk menyamakan kedudukan dengan melakukan beberapa percubaan.Peluang terbaik Selangor adalah menerusi sepakan percuma Muhammad Mukhairi Ajmal pada minit ke-41 namun tersasar ke sebelah kanan gawang biarpun bola itu terlepas daripada jangkauan penjaga gol Melaka United, Bryan See Tian Keat dan kedudukan itu kekal hingga tamat separuh masa perlawanan.

(Sekitar aksi separuh masa pertama perlawanan/ FB Melaka United Football Club)

Bersambung di separuh masa kedua, kedua-dua pasukan dilihat lebih bersemangat memburu gol terutamanya Selangor yang terdesak untuk menyamakan kedudukan menerusi gerakan Brendan Gan, Herlison Caion, Muhammad Mukhairi dan Quentin Cheng.Namun skuad Sang Kancil memanfaatkan peluang dengan melakukan serangan balas pantas sekali lagi menerusi jaringan Ifedayo pada minit ke-57 bagi jaringan keduanya pada perlawanan itu.Kemenangan itu sekali gus membolehkan Melaka United memperbaiki kedudukan untuk berada di tangga kelapan liga manakala Selangor kekal di tangga ketujuh dengan masing-masing mengumpul 12 mata.


UPNM rangkul juara Liga Bola Sepak Institusi Pengajian Tinggi

BANGI, 6 Julai- Universiti Pertahanan Nasional Malaysia (UPNM) muncul juara Liga Bola Sepak Institusi Pengajian Tinggi dan merangkul Piala Menteri Pengajian Tinggi selepas menundukkan Universiti Kebangsaan Malaysia (UKM).Perlawanan itu berlangsung di Stadium UKM, malam tadi.UPNM yang turun dalam aksi kedua perlawanan akhir dengan kelebihan 1-0 menentang UKM sebelum menang 2-0 memuktamadkan gelaran menjadi milik mereka.Menteri Pengajian Tinggi, Datuk Seri Noraini Ahmad turut hadir menyaksikan perlawanan akhir dan menyampaikan piala kemenangan kepada pasukan UPNM."Perlawanan pada malam ini berlangsung dengan sangat terkawal dan saya bagi pihak KPT ingin mengucapkan ribuan tahniah kepada pasukan UPNM yang julung kalinya menang dalam pertandingan merebut Piala Menteri Pengajian Tinggi ini," katanya.

(Menteri Pengajian Tinggi, Datuk Seri Noraini Ahmad)

Dalam pada itu, Ketua jurulatih UPNM, Hairul Nizam Nur Halim menyifatkan kemenangan tersebut adalah hasil kerjasama dan latihan mantap pasukan itu sendiri."Tahniah dan kita perlu ingat, kita ada misi lagi selepas ini. Syukur saya sudah berjaya bawa mereka ke peringkat seterusnya," ujar Hairul.UPNM turut merangkul anugerah Pemain Terbaik yang menjadi milik Thinesvarman dan juga penjaring gol terbanyak Liga IPT edisi 2019/20 menjadi milik Muhammad Hadi Mohamad yang menjaringkan tujuh gol.


Masters Malaysia: Aaron-Wooi Yik mara, Sze Fei-Nur Izzuddin terkandas

(Aaron Chia-Soh Wooi Yik menewaskan Akira Koga-Taichi Saito, 21-16, 21-19/ Foto FB BAM)

KUALA LUMPUR, 5 Julai - Beregu utama negara, Aaron Chia-Soh Wooi Yik memulakan kempen Masters Malaysia 2022 dengan cemerlang apabila menewaskan Akira Koga-Taichi Saito dari Jepun pada pusingan pertama hari ini.Pilihan kelima kejohanan itu tidak mengecewakan peminat di Axiata Arena dengan mempamerkan permainan yang baik untuk mencatatkan kemenangan 21-16, 21-19.Pemenang gangsa Olimpik Tokyo itu akan menentang Kim Gi Jung-Kim Sa Rang dari Korea Selatan yang mengetepikan beregu Taiwan Lee Jhe-Huei-Yang Po-Hsuan 14-21, 21-15, 21-19.Aaron, yang ditemui selepas perlawanan mengakui masih belum melupakan kekalahan pada separuh akhir Sabtu lepas kepada beregu nombor dua dunia Takuro Hoki-Yugo Kobayashi 21-23, 9-21 dalam Terbuka Malaysia 2022.“Perasaan itu masih ada ketika berada di gelanggang dan kami harap dapat mengatasinya dalam perlawanan menentang beregu Korea Selatan esok. Kami tidak akan ambil mudah lawan kami selepas ini kerana mereka adalah beregu yang bagus,” katanya.Sementara itu satu lagi beregu lelaki negara Goh Sze Fei-Nur Izzudin Rumsani gagal membalas dendam ke atas kekalahan mereka pada separuh akhir di Terbuka Malaysia 2022 di tangan Fajar Alfian-Muhammad Rian Ardianto selepas sekali lagi ditewaskan pasangan Indonesia itu hari ini.Beberapa siri kesilapan mudah mengakibatkan juara Terbuka Jerman 2022 itu kecundang 14-21, 20-22. Nur Izzuddin mengakui persembahan mereka tidak jauh berbeza daripada Sabtu lepas, manakala Sze Fei berkata mereka perlu menguatkan ketahanan mental supaya dapat menangani tekanan dengan lebih baik dalam kejohanan selepas ini.

(Goh Sze Fei-Nur Izzudin Rumsani sekali lagi tewas kepada Fajar Alfian-Muhammad Rian Ardianto, 14-21, 20-22/ Foto FB BAM)

Sementara itu, beregu profesional Goh V Shem-Low Juan Shen bangkit daripada kekalahan set pertama untuk menewaskan beregu Indonesia Muhammad Shohibul Fikri-Bagas Maulana 15-21, 21-14, 21-19.V Shem-Juan Shen bakal berdepan halangan sukar menentang Hoki-Kobayashi selepas beregu Jepun itu mengalahkan beregu China Liu Yu Chen-Ou Xuan Yi 21-18, 22-24, 22-20.Dalam pertemuan antara dua beregu negara, Man Wei Chong-Tee Kai Wun mengatasi beregu profesional Nur Mohd Azriyn Ayub-Lim Khim Wah, 21-13, 21-14, sekali gus mengatur pertemuan dengan satu lagi beregu Malaysia iaitu Boon Xin Yuan-Wong Tien Ci-Wan atau Muhammad Arif Wan Junaidi-Muhammad Haikal Nazrin dalam pusingan kedua.Yee Jun Chang-Yap Roy King turut melangkah ke pusingan kedua selepas berjaya menundukkan Joshua Magee-Paul Reynolds dari Ireland, 21-14, 22-20.Jun Chang-Roy King akan berdepan pemenang perlawanan pusingan pertama antara pasangan China He Ji Ting-Zhou Hao Dong dan beregu Taiwan Chang Ko-Chi-Po Li-Wei.Bagaimanapun beregu professional Tan Kian Meng-Tan Wee Kong dikalahkan pilihan ketiga kejohanan Mohammad Ahsan-Hendra Setiawan dari Indonesia 18-21, 13-21. -BERNAMA


AFF B19 : Harimau Muda mula kempen dengan langkah kanan

KUALA LUMPUR, 5 Julai - Skuad muda negara memulakan kempen Kejuaraan Bawah 19 Tahun (B-19) Persekutuan Bolasepak ASEAN (AFF) dengan langkah kanan apabila mencatat kemenangan tipis 2-1 ke atas Kemboja, hari ini.Perlawanan Kumpulan B di Stadium Madya, Jakarta, itu menyaksikan skuad Harimau Muda B-19 kebangsaan memperoleh gol pendahuluan menerusi jaringan Najmudin Akmal Kamal Akmal pada minit ke-13.Pasukan kendalian Hassan Sazali Waras kemudian menggandakan jaringan menerusi Haiqal Haqeemi Hairi pada minit ke-30, namun Kemboja berjaya merapatkan jurang menerusi Chanvibol Davit pada minit ke-56.Mengulas mengenai perlawanan itu, Hassan Sazali berkata kemenangan tersebut sekali gus menyaksikan misi pasukan untuk meraih tiga penuh pada aksi sulung tercapai, malah pemain juga menampilkan persefahaman yang baik.“Mereka bermain dengan komitmen yang tinggi...dengan semangat kemenangan ini, akan beri satu moral yang baik untuk hadapi aksi seterusnya. Namun, disebabkan pertandingan ini diadakan secara karnival, saya kena guna giliran pemain, tak boleh tertumpu kepada kesebelasan utama sahaja.“...mungkin pada perlawanan kedua, pemain yang tidak diturunkan hari ini akan diberi peluang. Tetapi saya tak janjikan,” katanya menerusi klip audio yang dikongsikan kepada media.

Hassan Sazali berkata beliau akan meneliti laporan daripada pasukan perubatan sebelum mengambil keputusan mengenai beberapa pemain yang mengalami kecederaan pada aksi petang tadi.Kemenangan hari ini menyaksikan Malaysia menduduki tempat kedua kumpulan menerusi perbezaan jaringan, walaupun berkongsi tiga mata dengan pendahulu Laos, manakala Kemboja berada di tempat ketiga.Skuad negara, yang juga merupakan juara edisi 2018, seterusnya akan berdepan Singapura pada Khamis ini, diikuti aksi menentang Timor Leste (9 Julai) dan Laos (11 Julai).Hanya dua pasukan terbaik kumpulan akan mara ke separuh akhir. -BERNAMA


MHC kerjasama dengan RSC anjur Kejohanan Hoki Veteran

(Presiden Konfederasi Hoki Malaysia (MHC), Datuk Seri Subahan Kamal)

BUKIT JALIL, 5 Julai - Konfederasi Hoki Malaysia (MHC) buat julung kalinya bakal menganjurkan Kejohanan Hoki Antarabangsa Veteran 9 Sebelah 2022 selepas ia mendapat kerjasama daripada Kelab Diraja Selangor (RSC).Kejohanan itu bakal membabitkan pasukan-pasukan dalam negara dan juga kelab hoki di luar negara.Menurut Presiden MHC, Datuk Seri Subahan Kamal, kejohanan tersebut sudah pun diwar-warkan kepada komuniti hoki dunia dengan kelab hoki dari Australia, Indonesia dan Singapura dijangka akan mengambil bahagian."Harapan saya juga adalah supaya kejohanan (hoki veteran) ini akan dapat dianjurkan (secara) tahunan, saya pun sudah buat susulan dengan pihak Persekutuan Hoki Antarabangsa (FIH), di mana kita akan maklum sekiranya pihak FIH boleh memberikan satu pengiktirafan kepada kejohanan ini dan kita harap ia dapat diselitkan dalam kalendar tahunan mereka," kata beliau dalam sidang media, di sini hari ini.

Tambah Subahan, format pertandingan masih dalam peringkat perbincangan dan ia dijangka akan melibatkan pemain berusia 40 hingga 50 tahun.Sebelum ini, RSC pernah menganjurkan kejohanan hoki veteran yang mendapat penyertaan sebanyak lapan buah pasukan.Namun dengan kerjasama MHC, ia diharapkan mampu menarik penyertaan lebih 20 pasukan.Kejohanan Hoki Antarabangsa Veteran 9 Sebelah 2022 akan membuka tirai pada 18 hingga 20 Julai ini di RSC, Bukit Kiara.